
 1. INTRODUCERE

 
Este un adevăr deja cunoscut că, pentru construirea şi consolidarea democraţiei, este necesară nu numai o reformă politică şi economică a societăţii, ci şi o reformă administrativă la toate nivelurile şi deci, implicit, o reformare şi o modernizare a serviciului public. Democraţia depinde de respectarea valorilor democratice, dar şi de eficienţa celor care ocupă funcţii publice, indiferent de poziţia lor în ierarhia administrativă. 


În noua viziune asupra funcţiei publice se prefigurează, pe lângă cerinţele privind profesionalismul, eficienţa, responsabilitatea, onestitatea, dinamismul care sunt de o deosebită importanţă şi necesitatea respectării stricte a reglementărilor constituţionale şi legale, dar şi o reală aplecare către cerinţele şi nevoile fiecărui cetăţean cu care cei desemnaţi să îndeplinească funcţii publice intră în contact.


Din această perspectivă, democraţia apare nu numai ca un principiu de organizare politică, dar şi ca un principiu care guvernează relaţiile interumane.


Din punct de vedere istoric, ideea unei administraţii constituite din agenţi recrutaţi pe baza competenţei şi a altor criterii prestabilite, şi nu ca urmare a alegerii discreţionare a Prinţului sau în virtutea unui drept ereditar asupra unui post este relativ recentă. Această idee a apărut în Europa odată cu iluminismul şi cunoaşte o puternică dezvoltare în perioada revoluţiei industriale. Într-adevăr, statul modern se va dezvolta concomitent cu constituirea şi dezvoltarea “birocraţiei”, în sensul dat de Max Weber acestei noţiuni, care se întemeiază pe caracterul impersonal al funcţiilor şi care are o dublă legitimitate: legală şi naţională.


În secolul al XIX-lea, revoluţia industrială şi apariţia statului liberal duc la mărirea considerabilă a numărului de funcţionari. Astfel, în Italia, funcţia publică reprezenta 2,2% din populaţia activă în 1880 şi 22,3% un secol mai târziu. O creştere asemănătoare are loc şi în Franţa, având în vedere că raportul dintre funcţionari şi populaţia activă era de  6% în 1880, de 16% la începutul celei de-a IV-a Republici şi a ajuns la 27,3% în anul 1981. Dar aceste schimbări nu se referă numai la latura cantitativă, ele manifestându-se şi prin rolul pe care funcţionarul public, şi deci administraţia, îl joacă în cadrul statului.


Se poate considera, pe bună dreptate, că funcţia publică reflectă evoluţia socio-culturală, fiind, într-o anumită măsură, un “produs de sinteză” rezultat din elementele componente ale culturii statale specifice secolului XX.


În acest context, este cunoscut că funcţia publică constituie un element esenţial al activităţii statale şi că regimul politic democratic depinde, la rândul său, de existenţa şi concretizarea unei funcţii publice democratice. Funcţia publică reprezintă una din legăturile cele mai importante între cetăţean şi instituţiile statului. Dacă o asemenea legătură este slabă, este afectat ansamblul sistemului democratic al societăţii.


În momentul în care este tot mai des evocată noţiunea de “spaţiu administrativ european”, nu se pune numai problema cerinţei crescânde a colaborării între funcţiile publice din diferite state, ci şi aceea a mobilităţii sporite a activităţii din sectorul public, concomitent cu armonizarea condiţiilor în care se desfăşoară asemenea activităţi.


În studierea evoluţiei funcţiei publice la nivel european este obligatoriu de luat în considerare importanţa tradiţiilor şi contextului cultural al ţărilor avute în vedere, importanţa istoriei politice şi administrative a acestora, cât şi influenţele pe care le-au suferit de-a lungul timpului. Aceşti factori se completează cu cei care ţin de condiţiile concrete prezente, având în vedere că există o corelare foarte strânsă între gradul de dezvoltare al societăţii şi caracteristicile funcţiei publice, acest raport modificând profund instituţiile şi comportamentele.


Dacă în Europa occidentală reforma în serviciul public este îndreptată spre o creştere a eficienţei şi productivităţii acestuia, în ţările central şi est europene administraţia publică, deci implicit serviciul public, trebuie să fie restructurate complet, o atenţie deosebită acordându-se conceptului de servire a cetăţeanului.


Succesul tranziţiei în aceste ţări presupune în mare măsură o schimbare de atitudine atât la nivelul statului, cât şi la nivelul individului, schimbare care nu întotdeauna poate fi impusă prin forţa legilor. De asemenea, este foarte importantă perfecţionarea profesională a funcţionarului public, atât la iniţiativa structurilor ierarhice de decizie, dar şi din propria iniţiativă a fiecărui funcţionar.


Cu toate că avem în vedere, aşa după cum am arătat, prezenţa anumitor deosebiri de la ţară la ţară, trebuie arătat că există o dimensiune europeană a funcţiei publice, şi anume necesitatea existenţei unui corp de funcţionari publici care este compus din specialişti ale căror calităţi au fost selectate şi testate riguros.


Nu trebuie neglijat aspectul instruirii în ştiinţa conducerii pentru funcţionarii publici cu funcţii de conducere; numai astfel se va crea o elită capabilă să execute deciziile politice şi să administreze competent instituţiile publice.


Integrarea în Uniunea Europeană presupune un ansamblu de schimbări în statutul funcţiei publice al ţărilor candidate; toate aceste ţări trebuie să-şi modifice legislaţia, structurile organizaţionale şi practicile în materie de formare profesională în domeniu.


Modernizarea funcţiei publice reprezintă un criteriu important pentru Comisia Europeană în evaluarea performanţelor ţărilor candidate la integrarea în structurile europene.


Comisia Europeană, nu numai că examinează legislaţia elaborată de ţările candidate din punctul de vedere al compatibilităţii acesteia cu normele comunitare, dar examinează şi capacitatea ţărilor respective de a pune în aplicare politicile comune şi de a respecta dreptul comunitar.


Nu în ultimul rând, menţionăm că îmbunătăţirea eficienţei funcţiei publice, prin crearea cadrului propice pentru stimularea competenţei, poate deveni un factor important în atragerea investitorilor străini, în crearea unui climat favorabil afacerilor.


În acest sens, Adunarea Parlamentară a Consiliului Europei, în activitatea sa de sprijinire a tranziţiei democratice în ţările central şi est europene, a redactat o serie de documente, dintre care reproducem

Proiectul de recomandare al Adunării Parlamentare

a Consiliului Europei

(Document 7765, revăzut la 25 martie 1997):

“1. După istoricele schimbări din 1989, Consiliul Europei a sprijinit tranziţia democratică în ţările central şi est europene, precum şi integrarea acestora în procesul construcţiei europene.

2. În ţările central şi est europene, crearea şi consolidarea instituţiilor democratice necesită o administraţie publică devotată noilor idealuri şi cetăţenilor pe care trebuie să îi servească.

3. În ţările Europei occidentale, reforma în serviciul public este îndreptată spre o creştere a eficienţei şi productivităţii în acest sector.

4. Aceste probleme au fost examinate de parlamentari, oficiali guvernamentali, experţi şi reprezentanţi ai organizaţiilor internaţionale la două colocvii organizate în Slovenia în iunie 1994 şi în Elveţia în octombrie 1995.

5. Discuţiile în timpul colocviilor au relevat că există diferite modalităţi de a organiza serviciul public şi au arătat existenţa interdependenţei dintre tranziţia democratică şi sistemul serviciului public.

6. În acelaşi timp, s-a relevat dimensiunea europeană a funcţiei publice în Uniunea Europeană şi totodată nevoia de a armoniza principiile de bază ce trebuie respectate de statele membre ale Consiliului Europei printr-o legislaţie adecvată.

7. Adunarea Parlamentară a Consiliului Europei consideră Convenţia Europeană asupra Drepturilor Omului ca pilon pentru valorile comune; această Convenţie serveşte ca bază pentru stabilirea unui cod de valori pentru funcţia publică în societatea europeană democratică.

8. În Recomandarea 1303 (1996) privind propunerea pentru organizarea unei a doua întâlniri la nivel înalt a şefilor de stat şi guvern din ţările membre ale Consiliului Europei, Adunarea Parlamentară a Consiliului Europei a recomandat Comitetului de Miniştri să includă în proiectul de declaraţie propus şefilor de stat şi guvern, alinierea instrumentelor legale europene privind serviciul public printre punctele ce se vor discuta la această întâlnire (Punctul 5.VI. alin. d.e.).

9. În mod consecvent, Adunarea recomandă Comitetului de Miniştri:

i. să includă activităţi privind armonizarea principiilor serviciului public (recrutare, pregătire, etică şi statut) în programele de lucru interguvernamentale;

ii. să instruiască Comitetul European pentru Cooperare Juridică să examineze posibilitatea pregătirii unei recomandări pentru îmbunătăţirea eficienţei serviciului public şi să elaboreze un Cod european al serviciului public.”

 

 

 

II. DEFINIREA ŞI SFERA DE CUPRINDERE A NOŢIUNII DE FUNCŢIE PUBLICĂ

 


În funcţie de ţara de referinţă, termenul are mai multe accepţiuni şi, în consecinţă, mai multe arii de cuprindere. În majoritatea cazurilor, nu există o definiţie legală riguroasă a acestei noţiuni şi, pentru a se preciza sensul acesteia, trebuie să se recurgă la practica şi doctrina administrativă.


Noţiunea de “funcţie publică” poate îngloba totalitatea persoanelor supuse unui statut de drept public, dar şi o parte dintre cele supuse unui statut de drept privat.


Astfel, însăşi noţiunea de “funcţionar” este departe de a avea un înţeles uniform, ea cuprinzând persoane aflate în ipostaze diferite, în funcţie de legislaţia fiecărei ţări, şi care sunt angajate cu titlu permanent sau temporar.


Pentru o bună înţelegere a noţiunii de funcţionar, trebuie luate în considerare două tipuri de definire a acesteia:


a) Definiţia organică, care impune a fi consideraţi funcţionari cei ce lucrează mai mult sau mai puţin direct în sectorul public, în servicii de drept public în cadrul unităţilor teritoriale sau în serviciile publice economice şi sociale dependente de stat sau de colectivităţile teritoriale. De exemplu, în Franţa sunt consideraţi funcţionari agenţii din serviciile spitaliceşti, iar în Belgia cei de la căile ferate.


b) Definiţia funcţională include în rândul funcţionarilor agenţii publici care exercită prerogative ale puterii publice sau care participă la apărarea intereselor statului şi ale colectivităţilor teritoriale. Într-o asemenea concepţie, sunt consideraţi funcţionari membrii forţelor armate, ai poliţiei şi ai altor forţe de ordine, cei care lucrează în magistratură, administraţie fiscală, diplomaţie, ca şi cei care îşi desfăşoară activitatea în ministere, organisme administrative ale colectivităţilor teritoriale, bănci centrale, în măsura în care persoanele în cauză exercită atribuţii ordonate, din sfera puterii de stat sau din aria dreptului public. O asemenea definire se apropie de concepţia germană, care face distincţie între funcţionari şi, respectiv, alţi salariaţi şi muncitori, considerându-se că numai primii sunt însărcinaţi să exercite prerogative ale puterii publice. Este, de altfel, şi concepţia unor instituţii europene, inclusiv a Curţii de Justiţie a Uniunii Europene. În Danemarca sunt considerate ca fiind funcţionari persoanele care îndeplinesc cel puţin funcţia de şef de birou, ceilalţi fiind consideraţi lucrători şi acestora li se aplică regimul convenţiilor colective.


O categorie specială o reprezintă în unele state, cum ar fi Franţa, funcţionarii care deservesc pe şeful statului sau cei care lucrează pentru parlament. Statutul acestora, cât şi regimul aplicabil le sunt în general stabilite printr-o legislaţie specială.


În privinţa persoanelor care deservesc colectivităţile locale se întâlnesc mai multe situaţii. În Franţa, aceste persoane sunt considerate funcţionari şi beneficiază de un statut stabilit prin legi speciale, dar care este diferit de cel al funcţionarilor de stat. În Germania şi Spania, numai o parte dintre aceştia au statutul de funcţionari, restul fiind consideraţi lucrători, iar în Marea Britanie toţi sunt lucrători.


În literatura românească de specialitate, funcţia publică a fost definită ca reprezentând complexul de puteri şi competenţe, organizate de lege, pentru satisfacerea unui interes general, în vedere de a fi ocupată, în chip temporar, de un titular (sau mai mulţi), persoană fizică care, exercitând puterile în limitele competenţei, urmăreşte realizarea scopului pentru care a fost creată funcţiunea.


Este interesant de remarcat că, pornindu-se de la reglementările în vigoare, doctrina românească contemporană defineşte funcţia publică ca fiind acea grupare de atribuţii, puteri, competenţe, stabilite conform legii, din cadrul unui serviciu public înfiinţat în scopul satisfacerii, în mod continuu şi permanent, de către funcţionarii publici, numiţi sau aleşi în aceste funcţii, a intereselor generale ale societăţii.


Există două sisteme de funcţie publică:


a) Sistemul funcţiei de carieră, expresie a principiului specificităţii administraţiei publice, a cărei funcţionare implică existenţa unui personal care este dotat cu competenţe particulare şi care îşi consacră viaţa profesională serviciului funcţiei publice. Într-un asemenea sistem, funcţia publică este structurată potrivit unei concepţii ierarhice. Funcţionarul, cu o pregătire adecvată, beneficiază de stabilitate. Esenţa sistemului constă în stabilirea unei separaţii nete între cei administraţi şi administratori şi se bazează pe noţiunile de interes general şi serviciu public.


b) Sistemul lucrativ (funcţia publică de ocupaţie). Angajaţii sunt clasaţi în funcţie de nivelul calificării cerute, de capacitatea dovedită şi de nivelul remuneraţiei. Ei sunt recrutaţi pentru o funcţie precisă şi nu beneficiază de garanţii suplimentare de securitate a muncii. Calitatea funcţionarului este legată de existenţa activităţii respective şi de evoluţia acesteia. În unele concepţii, sistemul permite recrutarea de specialişti şi, în paralel, economie de mijloace. Statul nu este obligat să finanţeze şcoli pentru formarea funcţionarilor. Sistemul antrenează o politizare a funcţionarilor, altfel spus, o totală adecvare la sensibilitatea politică a guvernului în funcţie.


În practică, nici un stat nu aplică strict unul sau altul dintre sisteme. Funcţiile publice europene sunt supuse unei mişcări generale care se produce în defavoarea sistemului funcţiei de carieră. Totuşi, sistemul de carieră oferă posibilitatea supleţei şi flexibilităţii, ceea ce nu este de neglijat. Astfel, în ţări ca Spania, Belgia şi Franţa, unde este aplicat acest sistem, procedeul recrutării prin concurs permite selecţia prin supunerea candidaţilor la probe de verificare a cunoştinţelor şi aptitudinilor, probe din care să rezulte calitatea acestora. 


În democraţiile europene unde se aplică acest sistem, recrutarea funcţionarilor are la bază două principii: egalitatea la accesul în funcţia publică şi concursul.


Principiul egalităţii accesului figurează în Declaraţia Drepturilor Omului şi Cetăţeanului din 1789 şi este reluat în art. 21 al Declaraţiei Universale a Drepturilor Omului: “Toate persoanele au dreptul a accede, în condiţii de egalitate, la funcţii publice în ţara lor”. Aşadar, sunt interzise restricţii şi discriminări fondate pe sex, rasă, religie sau opinii. Singurele restricţii impuse pe cale legislativă sunt cele care ţin de cetăţenie, exercitarea deplină a drepturilor civile şi politice, moralitate, condiţii de vârstă şi aptitudini psihice.


Recrutarea unui funcţionar public, care beneficiază de garantarea postului, implică pentru stat un angajament financiar pe termen lung. De aceea, legislaţia din unele ţări occidentale, dar şi din unele ţări din Europa Centrală şi de Est, precum Polonia şi Lituania, prevede efectuarea unei perioade de probă, înainte de definitivarea pe post.


Un al doilea principiu care guvernează recrutarea funcţionarilor publici este cel al competiţiei deschise, al concursului public. Sunt ţări care procedează sistematic la o asemenea modalitate de recrutare, cum ar fi Franţa, Italia şi Spania, unde se foloseşte acest procedeu pentru aproape toate posturile din administraţia publică, cu excepţia acelor posturi care sunt rezervate membrilor guvernului sau care fac obiectul unei nominalizări politice.

Dar, chiar dacă modalităţile practice de recrutare sunt diferite de la ţară la ţară, sunt urmărite în mod constant două obiective:

· evaluarea corectă a capacităţilor candidaţilor şi

· garantarea independenţei, obiectivităţii şi calificării celor care au sarcina selecţionării.

În plus, publicitatea concursurilor este obligatorie şi trebuie făcută în mod repetat prin cât mai multe mijloace de informare.

În privinţa evaluării capacităţii candidaţilor, se practică două forme de selecţie: prin organisme independente, ca în Marea Britanie şi Belgia, sau prin chiar organele administrative care au anunţat posturi vacante.

În Germania, candidaţii trebuie să urmeze un curs de formare înainte de a solicita un post în funcţii publice. În Marea Britanie există o Comisie “civil service” care defineşte condiţiile şi nivelul recrutării, nefiind acceptaţi decât candidaţii care îndeplinesc, în prealabil, cerinţele respective. Italia aplică un sistem similar pentru stabilirea, de către un juriu, a unei liste de posibili candidaţi. În Franţa, recrutarea se face de către un juriu independent de autoritatea de numire, care este obligată să ţină cont de opinia juriului şi de clasificarea stabilită de acesta. În Olanda şi Danemarca se aplică o procedură comparabilă cu cea din sectorul privat, autoritatea care recrutează şi numeşte nefiind legată de criterii generale.

Trebuie precizat că în numeroase ţări nominalizarea pentru posturile de înalţi funcţionari nu se face prin concurs, ci pe criterii politice şi de încredere.

Odată ce o persoană a ocupat o funcţie publică, este deosebit de importantă, pentru evoluţia sa ulterioară, formarea şi perfecţionarea sa profesională, care se prezintă, în general, sub forma următoarelor forme:

- pregătirea iniţială, care are loc imediat după ce o persoană a ocupat o funcţie publică şi care are ca obiectiv principal aşa-zisa socializare, în sensul că funcţionarul respectiv trebuie să conştientizeze apartenenţa sa la o anumită colectivitate, cât şi faptul că este în slujba statului şi că trebuie să dea dovadă de eficienţă, operativitate şi neutralitate;

- pregătirea permanentă, care are drept scop menţinerea gradului de cunoştinţe la nivelul cerut de postul respectiv;

- pregătirea în vederea evoluţiei, care reprezintă perfecţionarea profesională în sensul cel mai larg, aceasta fiind de fapt modalitatea care permite adăugarea de noi competenţe, în raport de necesităţile concrete ale îndeplinirii funcţiei;

- pregătirea managerială, prin care se urmăreşte oferirea de cunoştinţe corespunzătoare pentru ocuparea unor funcţii de conducere, pornindu-se de la ideea că nu este suficientă, pentru ocuparea unor posturi superioare, calificarea tehnică a funcţionarilor.

Avansarea în carieră a funcţionarilor publici, în sistemul funcţionarilor de carieră, are loc în general de la grad la grad şi, în cadrul gradului, de la eşalon la eşalon.

Avansarea pe eşaloane se face de o manieră continuă, în funcţie de vechime şi de merite profesionale, şi nu are repercusiuni asupra funcţiei exercitate.

Avansarea în grad înseamnă transferarea de la o activitate la alta, ierarhic superioară. Este însoţită de o schimbare de funcţie, o creştere a responsabilităţii şi, în general, de o sporire a gradului de apreciere şi tratare. O asemenea avansare nu este posibilă dacă nu există locuri vacante şi, la efectuarea ei, se ţine cont de meritele celui în cauză, de vechime şi de formarea profesională.

Este necesară o reglementare riguroasă pentru a nu se manifesta arbitrarul.

O caracteristică esenţială a funcţiei publice o reprezintă continuitatea, ca expresie a unei funcţiuni specializate care nu trebuie exercitată cu intermitenţe.

În ţările din Europa Centrală şi de Est, care în ultima perioadă sunt supuse unor schimbări profunde, din toate punctele de vedere, pot apărea anumite probleme şi disfuncţionalităţi în ceea ce priveşte aspectul continuităţii. Având în vedere cele două perspective complexe din care poate fi analizată această situaţie, cea etică şi cea profesională, este necesar să se 

pună accentul pe aspectul profesional, pentru a se garanta funcţionarea instituţiilor în perioada de tranziţie, acordându-se totodată atenţie formării unor noi funcţionari, pregătiţi pentru noul tip de societate care se doreşte să se construiască.

În toate ţările studiate operează principiul potrivit căruia funcţia publică este subordonată autorităţii publice. În regimurile democratice, puterea de decizie politică este exercitată de reprezentanţii aleşi pe cale electorală, funcţionarii publici, nonpartizani din punct de vedere politic, trebuind să execute deciziile responsabililor politici, în conformitate cu legislaţia în vigoare.

În general se disting trei situaţii:

· Funcţia publică este în totalitate separată de autoritatea politică, căreia îi este subordonată. Este sistemul separaţiei între funcţia publică şi puterea politică şi se întâlneşte în Marea Britanie şi în Belgia. În aceste ţări, separarea amintită este realizată prin reglementări legale exprese, funcţionarii putând fi demişi numai în situaţii excepţionale, strict delimitate. Pe de altă parte, este însă obligatoriu ca aceştia, prin activitatea desfăşurată, să dovedească neimplicare politică;

· Funcţia publică este, teoretic, separată de puterea executivă, căreia îi este subordonată, dar, practic, un număr mai mult sau mai puţin important de funcţionari sunt dependenţi de un legământ de credinţă faţă de reprezentanţii puterii;

Acesta este sistemul osmozei parţiale între funcţia publică şi puterea politică şi se regăseşte în Germania şi în Franţa;

· Funcţia publică este legată de cea politică, guvernamentală, care este asumată de un partid şi este subordonată acestuia. Acest sistem este sistemul integrării între funcţia publică şi puterea politică şi el este propriu regimurilor comuniste.

Neutralitatea politică a funcţionarilor publici este o problemă care are răspunsuri diferite, în funcţie de tradiţiile şi legislaţia fiecărei ţări în parte.

Funcţia publică este în întregime în serviciul oamenilor politici democratic aleşi sau trebuie să fie autonomă? 

Au funcţionarii publici libertatea de a-şi exercita drepturile politice la fel ca orice cetăţean? Dacă da, în ce limite? 

Au oamenii politici un rol în desemnarea funcţionarilor?

Răspunsul la această din urmă întrebare se consideră că ar trebui să fie negativ. O problemă mai controversată este cea care se referă la înalţii funcţionari. În privinţa acestora nu s-a cristalizat încă o părere unitară, în sensul că nu se ştie încă cum este mai indicat: ca aceştia să fie administratori de carieră, să fie independenţi sau să fie numiţi pe criterii politice. Dintre toate ţările evaluate, numai în Marea Britanie şi în Irlanda se consideră că independenţa este necesară la toate eşaloanele. De obicei, miniştrii au o oarecare putere discreţionară în numirea funcţionarilor superiori, în dorinţa de a se înconjura de persoane care le împărtăşesc convingerile şi le sunt loaiale. Dar s-a constatat că această practică încurajează politizarea funcţiei publice la toate nivelurile.

În Marea Britanie, funcţionarul public este considerat slujitorul guvernului şi al cetăţenilor, nefiind considerat ca o entitate independentă, cu valori proprii.

În alte ţări, precum Franţa şi Germania, funcţia publică este văzută ca o forţă independentă, care asigură “continuitatea statului”, care are rol de mediator între stat şi societate şi asigură urmărirea şi îndeplinirea interesului general.

Ca regulă, în toate statele democratice se aşteaptă de la funcţionarul public, pe lângă o solidă competenţă profesională, şi neutralitate, loialitate, imparţialitate, simţ al datoriei şi grijă faţă de interesul general.

Astfel se consideră că doi factori sunt esenţiali pentru o bună funcţie publică: etica şi încrederea. Pentru funcţia publică din Europa occidentală, etica include, în general, imparţialitate în exercitarea serviciului public şi rezistenţă la corupţie. Administraţia trebuie să respecte norme etice severe. Parlamentarii şi miniştrii trebuie să ajute funcţionarii, stabilind şi aplicând norme de conduită stricte. Cei aleşi trebuie să se abţină să ceară funcţionarilor să depăşească limita ce separă ceea ce este just de ceea ce nu este.

Funcţionarii sunt mai eficienţi dacă au încredere unul în altul şi dacă autorităţile sunt convinse că angajaţii lor dau avize utile şi imparţiale. Funcţia publică este mai eficace dacă populaţia consideră că funcţionarii o tratează în mod echitabil, fără inegalităţi, fără corupţie.

Influenţarea vieţii publice de către corupţie este o problemă care afectează ansamblul Europei. Ea se manifestă mai grav în unele ţări din Europa de Est, după 50 de ani în care sistemul a alimentat neîncrederea cetăţenilor la adresa funcţionarilor şi a deformat conştiinţa civică a celor care au trăit şi s-au format în acea perioadă.

În literatura de specialitate s-a cristalizat noţiunea de infrastructură etică, care cuprinde un set de instrumente pentru prevenirea atitudinilor necorespunzătoare şi pentru stimularea unei conduite corecte. Acestea se bazează în principal pe: 

· o atmosferă politică bazată pe respectarea valorilor etice, care să constituie un exemplu în acest sens;

· un cadru juridic adecvat;

· mecanisme de control şi de tragere la răspundere eficace;

· coduri de conduită operaţionale ;

· condiţii adecvate pentru îndeplinirea funcţiei publice;

· mecanisme de perfecţionare profesională;

· mecanisme de coordonare şi supraveghere a conduitei etice;

· o societate civilă activă, care să urmărească şi să amendeze activitatea funcţionarilor publici. 

Interconectarea, într-o măsură mai mare sau mai mică, a elementelor componente ale infrastructurii etice depinde de tradiţiile culturale şi politico-administrative ale fiecărei ţări.

Eficienţa acestei infrastructurii presupune ca ea să fie concretizată şi utilizată într-o manieră coerentă.

La nivel european, cu prilejul discuţiilor care au avut loc asupra acestei problematici, s-a ajuns la concluzia că este necesară elaborarea unui Cod deontologic european al funcţionarului public, care trebuie să stabilească marile principii ce urmează apoi să fie incluse de fiecare stat în legislaţia proprie.

Statele europene dispun de un “soclu” de valori comune, stabilite prin Convenţia Europeană a Drepturilor Omului. Pe această bază este posibilă elaborarea unui cod de valori ale funcţiei publice, care să definească caracteristicile generale ale unei funcţii publice democratice, altfel spus, care să exprime aşteptările cetăţenilor de la un serviciu public într-un stat democrat. Este vorba de un text cu repere generale, reflectând consensul asupra unui număr de principii, însă deschis unei varietăţi de interpretări acceptabile pentru toţi.

În Statele Unite ale Americii, principiul etic care guvernează acest domeniu este următorul: “O funcţie de interes public este un bun public”, de aici decurgând o anumită abordare specifică a problemelor legate de funcţiile publice şi persoanele care le ocupă.

Societatea Americană pentru Administraţie Publică a elaborat “Codul eticii funcţionarului public din administraţie”, care a intrat în vigoare în anul 1981, iar în 1994 a fost revizuit. Principalele principii relevate prin intermediul codului sunt următoarele:

1. servirea interesului public;

2. respecarea Constituţiei şi a legilor;

3. standarde înalte în întreaga activitate, menite a inspira încredere în funcţia publică;

4. promovarea criterilor de merit şi protejarea împotriva arbitrariului;

5. continua perfecţionare profesională.

 

 

 

 

 

 

 

 

III. EVOLUŢIA LEGISLAŢIEI PRIVIND FUNCŢIA PUBLICĂ

ÎN ROMÂNIA 

 

În ţara noastră, problema funcţionarilor publici a constituit întotdeauna o preocupare majoră în cadrul sistemelor legislative şi de guvernare cunoscute de istorie. 

O primă reglementare cât de cât unitară cu privire la funcţionarii administrativi se află în Regulamentele Organice.


Reformele legislative înfăptuite de Al. I. Cuza (Legea instrucţiunii şi Legea cu privire la Consiliul de Stat), în baza principiilor statornicite prin Statutul dezvoltător al Convenţiei de la Paris, au cuprins unele referiri, fie şi implicite, la funcţionarii din administraţia de stat. Unele dispoziţii sunt cuprinse şi în Legea electorală din 1864, care, prin prevederile art. 26, enumeră funcţiile publice salariate.

Constituţia din 1866, în art. 88, consacră principiul după care Regele numeşte şi revocă pe miniştrii săi, respectiv numeşte şi confirmă în funcţiunile publice potrivit legii, iar în art. 131, exprimă dorinţa creării unei legi speciale “asupra condiţiunilor de admisibilitate şi de înaintare în funcţiunile publice”.

În baza acestui text din Constituţie a apărut o serie de legi organice ale diverselor departamente, prin care se reglementau anumite sisteme după care statul urma să facă numirea în funcţiile publice respective şi care confereau dreptul de stabilitate. Dintre acestea menţionăm: Decretul pentru stabilirea statutului funcţionarilor din administraţia centrală a vămilor din 23 ianuarie 1872; Legea relativă la clasificarea funcţionarilor administraţiei centrale a finanţelor din 26 august 1876; Legea pentru clasificarea personalului serviciului penitenciar după legea organică din 9 mai 1878; Legea pentru organizarea corpului tehnic al Ministerului Lucrărilor Publice din 9 mai 1894 etc.


Diversitatea legislaţiei a determinat elaborarea şi adoptarea unui statut care să reglementeze complet şi unitar drepturile şi obligaţiile funcţionarilor de stat.

Noţiunea de statut al funcţionarilor publici o întâlnim pentru prima dată în dreptul românesc în art. 8 alin. 4 al Constituţiei din 1923: “Legile speciale vor determina statutul funcţionarilor publici. Străinii nu pot fi admişi în funcţiunile publice decât în cazuri excepţionale şi anume statornicite de legi”. 

În temeiul acestor prevederi constituţionale, a fost adoptată, la 19 iunie 1923, Legea pentru statutul funcţionarilor publici, iar la 19 noiembrie 1923 

a fost adoptat Decretul nr. 5506 privind Regulamentul pentru aplicarea Legii statutului funcţionarilor publici, publicat în Monitorul Oficial din 23 noiembrie 1923, care stabileşte în detaliu regimul juridic al funcţionarului public din administraţia de stat (funcţia, gradul, postul, clasa, cum se face numirea, pregătirea profesională, ierarhia administrativă, dreptul disciplinar, dreptul la pensie etc.).

Statutul era format din două părţi: prima cuprindea măsurile generale aplicabile tuturor funcţionarilor publici, condiţiile de admisibilitate, de stabilitate, se referea la îndatoriri şi răspunderi, indemnizaţii, concedii, asociaţii de funcţionari, iar partea a doua cuprindea dispoziţiile speciale cu privire la numiri, promovări, transferări şi asigurarea disciplinei. Aceste măsuri prevăzute în statut erau aplicabile funcţionarilor publici “cetăţenii români, fără deosebire de sex, care îndeplinesc un serviciu public permanent (civil sau ecleziastic) la stat, judeţ, comună, sau instituţiunile al căror buget este supus aprobării parlamentului, guvernului, sau consiliilor judeţene şi comunale”. (art. 1 din Statutul funcţionarilor publici).

La dispoziţiile stipulate în art. 1, legiuitorul a prevăzut un anumit număr de derogări. Spre exemplu, există funcţionari care, datorită calităţii lor sau importanţei funcţiei fac excepţie de la regulă: funcţionarii politici şi funcţionarii electivi, mitropoliţii şi episcopii, funcţionarii Corpurilor legiuitoare, persoanele încadrate pentru un timp determinat sau pentru o anumită lucrare.

Pentru a fi funcţionar public, candidatul trebuia să fie cetăţean român, să fi împlinit vârsta minimă de 21 ani, să fie apt din punct de vedere medical, să nu fi suferit nici o condamnare şi să fi promovat examenul de capacitate. Acestei ultime condiţii i s-a acordat o atenţie deosebită, deoarece la acea vreme, pentru întâia dată, examenul de capacitate devine un criteriu de recrutare al funcţionarilor administraţiei publice.

O altă dispoziţie interesantă din Statutul funcţionarilor publici din 1923 este cea referitoare la drepturile funcţionarilor. Spre a garanta funcţionarilor publici poziţia lor, pentru a-i pune la adăpostul influenţelor vieţii politice, statutul le-a creat două drepturi bine determinate: stabilitate şi inamovibilitate. Art. 7 al statutului declară că funcţionarii publici definitivi, oricare ar fi categoria lor, în afară de cei declaraţi inamovibili de Constituţie (magistraţii) sau prin legi speciale (membrii corpului didactic, membrii Curţii de Conturi, membrii Consiliului Legislativ), se vor bucura de stabilitate.

Un funcţionar devenit stabil, nu poate fi pedepsit, transferat sau înlocuit, decât cu respectarea anumitor formalităţi impuse de lege.

De menţionat că dispoziţii foarte importante, ce întregesc regimul juridic al funcţiei publice din administraţia de stat românească după adoptarea Constituţiei din 1923, se aflau şi în Legea din 23 decembrie 1925 pentru contenciosul administrativ. Spre exemplu, art. 107 din legea

menţionată arată că funcţionarii care au făcut acte ilegale sunt răspunzători faţă de particularul vătămat.

Legea statutului funcţionarilor publici din 1923 a rămas în vigoare, cu mici modificări, până la 8 iunie 1940, când s-a promulgat Codul funcţionarilor publici. Codul, după cum se preciza în art. 3, se împărţea în două părţi: partea I conţinea dispoziţii pentru toţi funcţionarii publici din toate serviciile (condiţiile generale de recrutare, drepturile şi obligaţiile, incompatibilităţile, ocrotirea familiei, concedii, pensii, asociaţii şi case de credit), iar partea a II-a se referea numai la funcţionarii administrativi şi funcţionarii de specialitate, cu excepţia celor prevăzuţi de art. 49 (ex. corpul judecătoresc, ofiţerii, corpul didactic, avocaţii, medicii, inginerii, preoţii etc., care aveau legi speciale).

Acest cod a suferit numeroase modificări (numai în primul an de aplicare a suferit zece modificări), motiv pentru care, în baza Legii din 7 februarie 1942, codul a fost republicat în Monitorul Oficial din 10 martie 1941, cu o nouă numerotare a articolelor.

Codul a fost abrogat în mod expres după 23 august 1944, când s-au adoptat în această materie reglementări noi.

Astfel, la 22 septembrie 1946 se adoptă Legea nr. 746 pentru statutul funcţionarilor publici, lege care cuprindea şase părţi: prima parte era consacrată dispoziţiilor generale, prevăzându-se că funcţionarul public permanent se bucură de stabilitate; partea a doua se referea la condiţiile de încadrare, condiţii de numire, dosare personale etc.; partea a treia era intitulată “Tratarea în serviciu” şi cuprindea dispoziţii privind drepturile funcţionarilor, retribuţii, indemnizaţii, alte înlesniri, avansări, pensionare; partea a patra se referea la îndatoririle funcţionarilor, iar partea a cincea şi a şasea cuprindeau dispoziţii speciale şi dispoziţii finale şi tranzitorii.

Această lege a fost însă abrogată după trei ani, prin Decretul nr. 418 din 16 noiembrie 1949, pe fondul preocupărilor privind adoptarea primului cod al muncii.

Din cele prezentate mai sus putem concluziona că în România, din 1923 şi până la 1949, funcţionarii publici au avut un statut legal unitar.

Dar realităţile politice prin care a trecut România după cel de-al doilea război mondial nu au putut rămâne fără efect în ceea ce priveşte reglementarea funcţiei publice. Se conturase teza potrivit căreia funcţionarii, beneficiind de un asemenea statut, constituiau o clasă privilegiată, fiind considerată pe nedrept a fi un instrument al guvernantului împotriva celor guvernaţi. În statul socialist funcţia publică trebuia politizată, iar în funcţii publice trebuia să ajungă reprezentanţii fostelor clase oprimate, devenite “clase conducătoare” în noul regim.

În această perioadă, noţiunea de funcţie publică, ca şi multe altele (putere publică, domeniu public etc.) s-a considerat că au devenit desuete, 

funcţionarii publici dobândind statutul de “om al muncii”, supus aceloraşi principii juridice ale Codului muncii. Astfel, art. 2 din primul Cod al muncii, care a intrat în vigoare în 1950 prevedea: “Codul muncii se aplică, pe de o parte, organelor şi instituţiilor de stat, întreprinderilor şi organizaţiilor economice ale statului, organizaţiilor cooperatiste şi celor cu caracter obştesc, precum şi persoanelor fizice şi juridice din sectorul particular, care folosesc munca salariată”.

Codul muncii, adoptat prin Legea nr. 10/1972, care este în vigoare şi astăzi, evident, cu modificările exprese şi implicite ulterioare, determinate în primul rând de adoptarea noii Constituţii, a venit cu o soluţie mai nuanţată, punând problema, în art. 61 alin. 2, a unui Statut general al personalului din aparatul de stat.

Cu toate acestea, un statut general al funcţionarilor din administraţia publică nu s-a adoptat până în decembrie 1989, în schimb au fost adoptate prin lege statute disciplinare sau profesionale pentru diferite domenii (ex. cercetare, energie electrică, sistemul bancar etc.).

Putem, deci, afirma că regimul funcţiei publice, în toată această perioadă (1949-1989), a fost topit în regimul contractului de muncă, aplicându-se Codul muncii şi celelalte reglementări cu caracter general, iar pentru anumite sectoare de activitate au fost acceptate şi reglementări speciale, fără a ieşi din regimul contractual.

Legiuitorul constituant din 1991 a reiterat, în ceea ce priveşte funcţia publică, ca soluţie tehnică de principiu, soluţia Constituţiei din 1923. Astfel, în art. 16 alin. final al Constituţiei se consacră principiul după care funcţiile şi demnităţile publice, civile sau militare, pot fi ocupate de persoane care au exclusiv cetăţenia română şi domiciliul în ţară. Astfel, o funcţie publică, oricât de mică, fie şi cea de funcţionar în aparatul unui consiliu local, nu poate fi ocupată de nici o persoană care, pe lângă cetăţenia română, mai are şi o altă cetăţenie şi nici de o persoană care are numai cetăţenia străină sau este fără cetăţenie. Decurge de aici importanţa foarte mare, a clarificării sferei noţiunii de “funcţie publică”.

Întâlnim funcţii publice în sfera fiecărei puteri a statului, iar Constituţia României şi alte acte normative folosesc această noţiune, în mod frecvent, legând-o de una sau alta dintre aceste puteri şi de autorităţile publice care le exercită. 

În Legea nr. 69/1991 privind administraţia publică locală întâlnim referiri la “funcţia de primar” (art. 41 alin. 1 şi art. 49), “funcţia în cadrul serviciilor publice locale” (art. 55), “funcţia de prefect” (art. 106 alin. 3), precum şi în alte dispoziţii ale acesteia.

De asemenea, legile referitoare la salarizarea funcţionarilor publici din cele trei puteri se referă la: “funcţii de execuţie”, “funcţii de execuţie pe trepte profesionale”, “funcţii de conducere” ş.a.

Conţinutul fiecărei funcţii publice, adică acele atribuţii, puteri, competenţe proprii, care o deosebesc de alte funcţii, sunt stabilite, de regulă, prin însăşi actul care o înfiinţează – Constituţie, legi sau, în baza acestora, prin hotărâri ale Guvernului, ordine şi instrucţiuni ale miniştrilor, hotărâri ale consiliilor judeţene şi locale.

După cum s-a subliniat în literatura de specialitate, statul îşi îndeplineşte funcţiile prin intermediul unor structuri organizatorice alcătuite dintr-o sumă de servicii publice cu ajutorul cărora poate legifera, poate administra şi poate soluţiona litigiile.

În ceea ce priveşte conţinutul funcţiei publice şi natura actelor proprii, funcţia publică poate fi împărţită în două categorii:

- funcţia publică de autoritate, care este exercitată de organisme colegiale sau unipersonale cărora li se conferă atribuţii de putere publică sau care pun în aplicare nemijlocit dispoziţii legale sau hotărâri judecătoreşti şi care este constituită dintr-un complex de atribuţii, puteri şi competenţe exercitate pentru satisfacerea unor interese generale;

- funcţia publică de gestiune, căreia îi este specific actul de gestiune, de administrare a patrimoniului.

Într-o analiză de sinteză, se poate aprecia că funcţiei publice îi sunt specifice următoarele trăsături:

- reprezintă un complex de atribuţii şi puteri cu care este învestită o persoană dintr-un serviciu public;

- funcţia publică are caracter de continuitate, adică apare ca o necesitate permanentă de interes general, chiar dacă unele se realizează intermitent sau o singură dată;

- persoana care o deţine trebuie să aibă o învestitură legală şi să o exercite în baza şi în executarea legii;

- funcţia publică nu poate constitui obiectul unei înţelegeri între părţi şi nu poate fi stabilită prin contract. Având o bază legală, ea poate fi însă schimbată în mod unilateral, fără acordul persoanei care o deţine, desigur tot de către cel care a creat-o;

- funcţia publică se ocupă prin numire sau alegere, în condiţiile legii.

Faţă de cele de mai sus, putem conchide că funcţia publică reprezintă un ansamblu de atribuţii, de competenţe şi puteri în cadrul unui serviciu public, stabilite prin lege sau potrivit legii, cu care sunt investiţi, prin numire sau alegere, funcţionarii publici, în vederea realizării în mod continuu şi permanent a unui interes general.


Pe baza trăsăturilor şi consideraţiilor pe care le-am făcut în legătură cu funcţia publică, se poate preciza şi noţiunea de funcţionar public, înţelegând prin aceasta, persoana numită sau aleasă într-o funcţie publică cu caracter de permanenţă în serviciile autorităţilor publice centrale sau locale, ori în instituţiile publice şi regiile autonome înfiinţate de acestea.


Soluţia Constituţiei din 1923 este preluată – aşa cum am mai precizat – de legiuitorul constituant din 1991 şi în ceea ce priveşte elaborarea şi adoptarea unui statut al funcţionarilor publici. În art. 72 alin. 3 lit. i Constituţia României numeşte în mod expres adoptarea unui statut al funcţionarilor publici, acesta având regimul juridic al unei legi organice.


Din modul de redactare a art. 72 alin. 3 lit. i rezultă în mod indubitabil consacrarea regimului statutar pentru funcţionarii publici. Cu ajutorul acestui text constituţional şi a art. 72 alin. 3 lit. l (“Prin lege organică se reglementează regimul general privind raporturile de muncă, sindicatele şi protecţia socială) constituantul face distincţia între funcţionarii publici şi restul salariaţilor, stabilind că funcţionarilor publici li se aplică statutul, ceea ce înseamnă regim juridic unilateral de drept public, iar celorlalte categorii de persoane – altele decât funcţionarii publici – li se aplică un regim de dreptul muncii, bazat pe contractul individual de muncă.

În pofida reglementărilor constituţionale din 1991, un statut care să reprezinte legea cadru pentru toate categoriile de funcţionari publici încă nu s-a adoptat. În schimb au fost adoptate diverse legi, statute profesionale pentru diferite domenii.

Spre exemplu, Legea nr. 69/1991 privind administraţia publică locală prevede organizarea şi funcţionarea administraţiei la nivel local. În cuprinsul acestei legi sunt menţionate diferite funcţii publice: “Funcţia de consilier este incompatibilă cu funcţia de prefect şi subprefect, precum şi alte funcţii publice ale consiliilor locale şi judeţene şi din aparatul prefecturilor, ministerelor şi ale celorlalte autorităţi guvernamentale” (art. 15, alin. 1, lit. a).

În Legea nr. 115/1996 care prevede obligativitatea declarării şi controlului averii demnitarilor, magistraţilor, funcţionarilor publici şi a unor persoane cu funcţii de conducere, se face o enumerare a funcţionarilor publici care cad sub incidenţa acestei legi, “consilierii judeţeni şi locali, primarii, funcţionarii publici care îşi desfăşoară activitatea în cadrul autorităţilor publice centrale ori locale” (art. 2).

Legea nr. 1/1998 privind organizarea şi funcţionarea Serviciului de Informaţii Externe menţionează în art. 5 că această instituţie “se organizează şi funcţionează ca autoritate administrativă autonomă” iar în art. 16 se specifică următoarele: “cadrele Serviciului de Informaţii Externe care îndeplinesc atribuţii ce implică exerciţiul autorităţii de stat sunt funcţionari publici şi au toate drepturile şi obligaţiile prevăzute de lege pentru această calitate”.

Hotărârea Guvernului nr. 667/1991 privind unele măsuri pentru asigurarea prestigiului social al funcţionarilor publici, stabileşte cine are calitatea de funcţionar public: “persoana numită într-o funcţie publică cu caracter de permanenţă în serviciile autorităţilor administraţiei publice centrale sau locale”. Prin acelaşi act normativ sunt stabilite şi autorităţile administraţiei publice: ministere, agenţii guvernamentale, departamente, secretariate şi subsecretariate, alte structuri, prefecturi şi primării – toate acestea sunt în serviciul cetăţenilor, pentru satisfacerea cerinţelor vieţii sociale prin aplicarea corectă a legilor şi a celorlalte dispoziţii legale sau, după caz, prin organizarea aplicării lor, în scopul realizării politicii stabilite de Guvern potrivit programului său de guvernare.

În ceea ce priveşte statutul juridic al funcţionarului public, Hotărârea Guvernului nr. 667/1991 stabileşte anumite îndatoriri în sarcina funcţionarilor publici. Astfel, aceştia au obligaţia să-şi îndeplinească cu fidelitate şi în mod conştiincios îndatoririle de serviciu şi să se abţină de la orice faptă care ar putea să aducă un prejudiciu instituţiei în care îşi desfăşoară activitatea.

De asemenea, funcţionarii publici sunt datori să-şi consacre activitatea profesională pentru exercitarea atribuţiilor funcţiei în care au fost numiţi, în vederea realizării obiectivelor instituţiei şi servirii binelui public

În mod concret, hotărârea stabileşte următoarele obligaţii ale funcţionarilor publici:

- aducerea la îndeplinire, în termen şi în mod corect, a sarcinilor încredinţate, cu respectarea strictă a dispoziţiilor legale;

- păstrarea secretului profesional – funcţionarilor publici le este interzis să divulge probleme de serviciu care, prin natura lor sau potrivit unei dispoziţii legale exprese, trebuie să rămână secrete;

- punerea la dispoziţia publicului, în cadrul serviciului, a informaţiilor cerute, cu respectarea secretului profesional;

- colaborarea între ei în aducerea la îndeplinire a obligaţiilor de serviciu şi suplinirea în serviciu, în cadrul specialităţii.

Prin întregul lor comportament, funcţionarii publici trebuie să se arate demni de consideraţia şi încrederea pe care o impune poziţia lor oficială şi să se abţină de la orice acte de natură să compromită prestigiul funcţiei pe care o deţin. În acest scop, este interzis funcţionarilor publici:

- să accepte, pentru ei sau pentru alţii, în considerarea situaţiei lor oficiale, daruri sau alte avantaje sau să determine să li se permită asemenea daruri sau avantaje;

- să primească cereri a căror rezolvare nu este de competenţa lor şi care nu le sunt repartizate de şefii ierarhici, ori să intervină pentru soluţionarea unor asemenea cereri;

- să fie mandatarii unei persoane în ceea ce priveşte efectuarea unor acte în legătură cu funcţia pe care o îndeplinesc;

- să întreprindă activităţi de comerţ.

Încălcarea obligaţiilor precizate mai sus, atrage răspunderea disciplinară a funcţionarului public. Hotărârea nu prevede o procedură specifică pentru asemenea situaţii şi nici nu face referire la sancţiunile aplicabile, aşa încât se aplică regulile generale în materie.


Alte elemente de statut juridic al funcţionarului public sunt prevăzute şi de Legea nr. 54/1991 cu privire la sindicate. Art. 5 din lege menţionează că “salariaţii care deţin funcţii de conducere sau care implică exercitarea autorităţii de stat în aparatul Parlamentului, Guvernului, ministerelor, altor organe centrale ale administraţiei de stat, prefecturilor şi primăriilor, funcţii de procuror sau judecător, personalul militarizat din unităţile aflate în subordinea Ministerului Justiţiei, precum şi personalul Ministerului Apărării Naţionale şi Ministerului de Interne şi al unităţilor din subordinea acestor ministere, cu excepţia personalului civil, nu se pot constitui în sindicate”.

Ca o completare la această reglementare, Legea nr. 15/1991 privind soluţionarea conflictelor colective de muncă stabileşte că “nu pot declara grevă salariaţii care deţin funcţii de specialitate în aparatul Parlamentului, Guvernului ministerelor, al altor organe centrale ale administraţiei de stat, prefecturilor şi primăriilor, funcţii de procuror sau judecător, personalul Ministerului Apărării Naţionale, Ministerului de Interne şi al unităţilor aflate în subordinea Ministerului Justiţiei”.


Aşa cum rezultă din cele prezentate mai sus, condiţiile privind stabilirea, executarea, modificarea, suspendarea şi încetarea contractului de muncă al persoanelor care deţin funcţii în organele administraţiei de stat, centrale şi locale, precum şi în instituţiile subordonate acestora sunt reglementate de Codul muncii, iar pentru anumite categorii de personal şi de unele statute profesionale.

Cerinţa elaborării unei legi organice privind statutul funcţionarilor publici, prevăzută de art. 72 lit. i din Constituţie, vizează consolidarea structurilor statului de drept, prin reglementarea cât mai precisă a situaţiei personalului care intră în compunerea diverselor compartimente ale instituţiilor publice.

În condiţiile consolidării statului de drept, ale descentralizării economiei şi ale trecerii la economia de piaţă, se impune ca raporturile de serviciu ale funcţionarilor publici să-şi găsească reglementarea specifică, care să diferenţieze statutul lor juridic de cel al celorlalte categorii de personal.

 

 

 

IV. REGLEMENTAREA FUNCŢIEI PUBLICE 

ÎN UNELE ŢARI EUROPENE

 

 

Franţa


Sistemul francez al funcţiei publice se caracterizează prin întinderea sa, căci înglobează atât agenţi ai statului şi ai colectivităţilor teritoriale, cât şi pe cei care lucrează în spitale. Sistemul se distinge prin existenţa a două principii fundamentale: cel al carierei şi cel al separării gradului de ocupaţie. Acest mecanism interzice funcţionarului să revendice numai ocuparea unei anumite funcţii şi, totodată, desfiinţarea postului nu antrenează concedierea sa, administraţia fiind obligată să-l redistribuie într-o altă funcţie, corespunzător cu competenţa sa atestată de gradul pe care îl are.



Atribuţiile esenţiale de management a funcţiei publice revin Direcţiei generale a administraţiei şi funcţiei publice (DGAFP) şi diferitelor ministere. Rolul DGAFP este acela de a pregăti textele privind statutul general al funcţionarilor statului, de a elabora politica generală de personal şi de încadrare şi de a impulsiona acţiunile de modernizare a administraţiei şi ale metodelor ei de management. Totodată, DGAFP tutelează Şcoala naţională de administraţie şi instituţiile regionale de administraţie. În domeniul financiar, DGAFP participă la definirea politicii salariale în legătură directă cu Direcţia de buget din Ministerul economiei şi finanţelor, căreia îi revine rolul esenţial.


Angajarea funcţionarilor se face prin concurs. Toate aceste concursuri sunt duble şi anume, un concurs extern, pentru absolvenţii cu diplome corespunzătoare şi altul intern, pentru funcţionarii care au o anumită vechime. Există şi excepţii, în special pentru anumite funcţii de conducere, procedurile utilizate fiind în acest caz examenul profesional sau promovarea pe baza tabelului de avansări sau a listei de aptitudini.


Deoarece angajarea se face pentru durata vieţii active, se are în vedere, în primul rând, o formare profesională iniţială, în numeroase şcoli şi instituţii, în care elevii au calitatea de funcţionari stagiari; aceştia sunt retribuiţi şi li se asigură ocuparea unui post la absolvire. 


În ultimii ani, se pune accent pe formarea profesională continuă.


Formarea profesională este reglementată printr-un decret din 14 iunie 1985, care face distincţie între formarea profesională internă, referitoare la adaptarea la funcţie, şi pregătirea pentru examene şi concursuri destinate avansării într-o categorie superioară, schimbării profesiei sau carierei.


O concepţie de bază a statutului, care reprezintă şi un element de originalitate, este distincţia dintre grad şi ocupaţie. Ocupaţia se referă la serviciu, iar gradul este referitor la funcţionarul căruia îi este atribuit personal, prin titularizare şi nu prin ocuparea funcţiei. Gradul reprezintă elementul important al statutului, deoarece conferă celui care îl posedă o serie de drepturi: titularizare, avansare, salarizare, pensie pentru limită de vârstă. Fiind angajaţi pentru durata vieţii active, funcţionarii au dreptul de a face carieră, de a obţine funcţii din ce în ce mai importante, cu salarii tot mai mari. Fiecare corp este împărţit în grade şi fiecare grad în trepte, corespunzător unui anumit salariu. Avansarea în grad constă în a oferi unui funcţionar o funcţie superioară ierarhic celei pe care o ocupă şi se face corespunzător meritelor celui interesat (luându-se în considerare notarea acestuia), iar avansarea în trepte se referă la salarizare şi se face în funcţie de vechime şi competenţă.


Funcţionarii au dreptul de a se înscrie într-un partid, de a participa la competiţii electorale şi să fie aleşi, sub rezerva unor anumite incompatibilităţi. Odată aleşi, ei rămân funcţionari şi pot reveni în administraţie la încetarea mandatului. Aceştia dispun de toate libertăţile individuale (dar libertatea de exprimare trebuie exercitată cu moderaţie şi este limitată de secretul profesional) şi colective (reuniune, asociere, drept la sindicat şi la grevă). Pentru anumite categorii, dreptul la grevă este reglementat şi chiar interzis (personalul penitenciarelor, al poliţiei, militarii, personalul de transmisiuni din Ministerul de Interne, magistraţii).


Prin intermediul delegaţilor lor, funcţionarii pot face parte din organisme consultative, participând la elaborarea reglementărilor statutare şi la funcţionarea serviciilor publice. Există comisii administrative paritare, care sunt competente în probleme de titularizare, de stabilire a listei de aptitudini, de avansare în grad şi treaptă, de detaşare, în probleme disciplinare, precum şi în rezolvarea altor probleme semnalate de cei interesaţi. De asemenea, există şi comitete tehnice paritare, care trebuie consultate în mod obligatoriu în probleme generale de organizare a administraţiei, a instituţiilor sau serviciilor, precum şi cu privire la condiţiile generale de funcţionare ale acestora, la programele de modernizare a metodelor şi tehnicilor, la reglementările statutare etc.

 


Funcţionarii beneficiază de o protecţie organizată de colectivitatea publică de care depind, conform reglementărilor Codului penal şi al unor legi speciale. Colectivitatea publică este obligată să protejeze funcţionarii împotriva ameninţărilor, violenţelor, injuriilor, defăimărilor sau ultrajelor ale căror victime ar putea fi în legătură cu funcţia lor şi, dacă este cazul, să repare prejudiciul cauzat.


Funcţionarii au dreptul la:

· concedii anuale;

· concedii medicale;

· concedii de maternitate;

· concedii de formare profesională;

· concedii pentru formare sindicală.

Funcţionarii trebuie să-şi consacre întreaga lor activitate profesională pentru îndeplinirea sarcinilor care le sunt încredinţate. Ei nu pot exercita o activitate lucrativă privată , indiferent de natura acesteia.

Totodată, funcţionarii sunt obligaţi să respecte secretul profesional, în cadrul reglementărilor stabilite de Codul penal. Ei trebuie să dea dovadă de discreţie profesională în ce priveşte toate faptele, informaţiile sau documentele de care au cunoştinţă în exercitarea funcţiilor lor.

Orice funcţionar, indiferent care ar fi poziţia sa în ierarhie, răspunde de executarea sarcinilor care i-au fost încredinţate. El trebuie să se conformeze instrucţiunilor şefului său ierarhic, exceptând cazul în care ordinul dat este ilegal şi de natură să compromită grav interesul public.

Orice greşeală comisă de un funcţionar în exercitarea funcţiilor sale îl expune unei sancţiuni disciplinare. În caz de greşeală gravă comisă de către un funcţionar, indiferent dacă este vorba de neîndeplinirea obligaţiilor sale profesionale sau de o infracţiune de drept comun, autorul acestei greşeli poate fi suspendat din funcţie de către autoritatea cu puteri disciplinare, care sesizează consiliul de disciplină. Situaţia acestui funcţionar trebuie reglementată în termen de patru luni. Dacă la expirarea acestui termen, autoritatea cu puteri disciplinare nu a luat nici o decizie, cel interesat îşi poate relua funcţia, cu excepţia cazului în care constituie obiect de urmărire penală.

Din anul 1986, în Franţa a început o politică de modernizare a serviciilor publice. Principalele obiective vizează descentralizarea activităţilor statului, prin reducerea administraţiei centrale, mijloacele şi competenţele acesteia fiind transferate serviciilor aflate sub autoritatea prefectului. Această acţiune va permite o mai bună plasare a cetăţeanului în centrul logicii acţiunii publice, favorizând informarea acestuia şi rezolvarea doleanţelor sale la un nivel care îi este mai apropiat.

 

 

Marea Britanie

 


Sistemul englez este complex, fiind axat pe funcţia publică de ocupaţie. Noţiunea de ocupaţie se regăseşte în divizarea în grupe profesionale, având fiecare scara ei de remunerare, în sindicate – ai căror membri se consideră ca membri ai profesiilor aparţinând totodată sectorului public şi sectorului privat -, precum şi în principiul revocării la discreţia slujitorilor Coroanei.


Funcţia publică nu este reglementată prin legi, ci prin cutumă (tradiţie). Statutul personalului guvernului naţional (“civil service”) este absolut diferit de cel al personalului autorităţilor locale (“local government officers”) şi al organismelor publice.


“Civil servants” reprezintă slujitorii Coroanei, alţii decât titularii posturilor politice sau judiciare, utilizaţi în scop civil şi remuneraţi complet şi direct din fonduri votate de Parlament. Este, deci, vorba despre personalul guvernului naţional, care lucrează în marea sa majoritate în cadrul ministerelor. Pe lângă alte reglementări formale, există un cod al salariilor şi al condiţiilor de serviciu, precum şi instrucţiuni referitoare la relaţiile între funcţionari şi miniştri.


Principiul responsabilităţii ministeriale determină raportul între funcţionar şi activitatea sa şi între acesta şi ministerul şi ministrul său. Fiecare ministru răspunde personal în faţa Parlamentului pentru conducerea şi activităţile departamentului său şi pentru personalul acestuia. Obligaţia primordială a unui funcţionar este de a-şi sluji ministrul.


Principiile tradiţionale ale “civil service” sunt autonomia, neutralitatea, anonimatul şi confidenţialitatea avizului. Funcţionarii ajută ministrul în pregătirea discursurilor pe care le rosteşte în Parlament şi în cadrul activităţilor guvernamentale, dar nu se ocupă de nici una din activităţile sale politice.


Atribuţiile esenţiale de management a funcţiei publice revin Biroului pentru serviciul public şi ştiinţă (Office of Public Service and Science – OPSS) şi Trezoreriei. OPSS este un organ de lucru al Primului ministru, care se ocupă cu reglementarea problemelor din acest domeniu, precum şi cu angajarea şi avansarea funcţionarilor. Trezoreria se ocupă de remunerări şi de pensii, precum şi de relaţiile profesionale.



Angajarea se face la gradul de “clerical assistant” (cu diplomă obţinută la 16 ani), de “executive officer” (cu bacalaureat, la 18 ani) şi de “administration trainee” (diplomă universitară). 


În cadrul concursurilor organizate pentru nivelele superioare, notarea candidaţilor se face urmărind 11 criterii: capacitatea de analiză, imaginaţia constructivă, rigoarea, exprimarea scrisă, exprimarea orală, aptitudini privind relaţiile interumane, capacitatea de a influenţa şi de a convinge, dinamismul, hotărârea, stabilitatea emotivă, maturitate.


Nu există o formare profesională prealabilă intrării în funcţie, ci o formare continuă. De exemplu, administratorii stagiari (“administration trainee”) trebuie să urmeze 16 săptămâni de curs înainte de a fi promovaţi în gradul 7. Obiectivul este ca toate cadrele superioare să beneficieze de cinci zile de pregătire pe an.


Nu există separaţie între grad şi funcţie. Trecerea de la un grad la altul se face fie prin concurs intern, fie prin promovare şi poate fi foarte rapidă. Numai pentru anumite promovări este necesară condiţia de vechime în muncă.


“Modelul Westminster” este fondat pe loialitate, competenţă, anonimat şi pierderea anumitor drepturi politice în schimbul unei funcţii stabile, a unei anumite remuneraţii şi a unei pensii. Dreptul la grevă este interzis numai pentru unele servicii, cum ar fi poliţia.


Consecinţele principiului neutralităţii sunt severe în ceea ce priveşte activitatea politică. Potrivit Codului privind “civil service” (1984), nici un funcţionar nu poate recurge la justiţie pentru a soluţiona probleme ce ţin de aplicarea reglementărilor privind activităţile politice. Aceste reglementări diferă în funcţie de categoria din care fac parte funcţionarii. Prima este alcătuită din cadre superioare însărcinate cu elaborarea şi aplicarea politicii şi din funcţionarii subalterni care furnizează direct informaţii miniştrilor sau sunt în contact cu publicul. Acestora le este interzis să participe la activităţi politice naţionale, dar pot obţine autorizaţia de a participa la activităţi politice locale, cu moderaţie şi discreţie. Cea de-a doua categorie, alcătuită din angajaţii de birou, poate participa, după obţinerea unei permisii în acest sens, la activităţi politice naţionale şi locale, cu discreţie şi moderaţie. Ultima categorie, alcătuită din personalul muncitor şi din toţi cei care nu lucrează într-un birou (“non-office staff”) şi aparţinând unor ranguri inferioare, poate avea o angajare politică în afara serviciului.


Orice informaţie dată de funcţionari trebuie să fie autorizată. Funcţionarii nu au dreptul să informeze opoziţia cu privire la problemele guvernului. “Civil servants” care îşi reprezintă ministrul în faţa unei comisii parlamentare pot furniza numai informaţii pentru care au fost autorizaţi de acesta.


Funcţionarii pot aparţine unui partid, dar acest drept trebuie exercitat cu discreţie. O anchetă asupra numărului de funcţionari britanici angajaţi în politică a demonstrat că aceştia nu sunt interesaţi deloc de acţiunea politică.



Chiar dacă presiunea şomajului şi-a atenuat efectele, funcţia publică a fost marcată de politica liberală dusă începând din anul 1979. Ea este deschisă cadrelor din sectorul privat şi această tendinţă se accentuează. Totodată, funcţia publică a înregistrat o modificare a profilului înalţilor funcţionari, un debut de feminizare şi o scădere a nivelului candidaţilor.

 

 

Germania

 


Agenţii publici aparţin celor două sisteme de funcţie publică: sistemul funcţiei publice de carieră, cu funcţionari supuşi dreptului tradiţional al funcţiei publice şi sistemul funcţiei publice de ocupaţie, al angajaţilor şi muncitorilor supuşi dreptului muncii.


Principiile privind funcţionarii se regăsesc în art. 33 al Legii fundamentale din 23 mai 1949, alte două legi importante ale funcţiei publice fiind cea referitoare la funcţia publică din 4 iulie 1953, modificată în anul 1971 şi Legea cadru de uniformizare a dreptului funcţiei publice din 1 iulie 1957, modificată în anul 1985. După reunificare, sistemul funcţiei publice a fost extins la fosta RDG, rezultând nu numai probleme de organizare, dar şi conflicte sociale. Foştii funcţionari din RDG trebuie să susţină teste de aptitudini pentru a pătrunde în funcţia publică federală.


Situaţia juridică a angajaţilor şi muncitorilor este fundamentată pe contractul de muncă de drept privat, reglementat de Codul civil, de convenţiile colective şi de regulamentele interioare. Angajatul este salariatul funcţiei publice, activitatea desfăşurată dându-i dreptul la asigurarea pentru bătrâneţe. Această activitate se află în evidenţa Convenţiei federale a angajaţilor. Muncitorul este salariatul funcţiei publice, iar activitatea sa îi dă dreptul la asigurarea pentru limită de vârstă, care este reglementată de către Convenţia colectivă a muncitorilor federaţiei, land-urilor sau comunelor. Salarizarea diferită a agenţilor contractuali decurge din acest fundament juridic. Muncitorii sunt recrutaţi de obicei pe baza unui contract reziliabil cu preaviz şi obţin garanţia ocupaţiei pe viaţă numai după 15 ani de serviciu şi după vârsta de 40 de ani. 


Muncitorii se bucură de dreptul la grevă, ca o consecinţă a libertăţii sindicale. Dar, în domenii privind administraţia securităţii şi serviciile de interes public (sănătate publică, aprovizionare cu energie şi apă), greva poate avea loc numai cu respectarea unor cerinţe elementare (serviciu minim).


Descentralizarea gestiunii personalului evită influenţa prea mare pe care o poate căpăta un număr restrâns de persoane şi permite recrutarea potrivit criteriilor de aptitudine, calificare şi valoare profesională. La nivelul statului şi al land-ului, potrivit principiului autonomiei ministeriale, numirea şi promovarea funcţionarilor rămâne o prerogativă a fiecărui ministru. Dar, în realitate, decizia este adesea un rezultat al unui acord între partidele de guvernământ. La nivel local, şeful administraţiei, în calitate de funcţionar ales, face numirile şi determină avansarea funcţionarilor de carieră.



În această ţară, nu există nici un organ central care să aibă o vedere de ansamblu a problemelor funcţiei publice. În practică, Ministerul de Finanţe şi Ministerul de Interne se ocupă de problemele funcţiei publice. Ministerul Federal de Interne se ocupă de statutul agenţilor federali şi de directivele fundamentale ale statutului personalului land-urilor. Ministrul de interne, un ministru al fiecărui land şi reprezentanţi ai administraţiei locale formează entitatea “patron” în negocierile cu sindicatele.


Formarea profesională este legată de angajare, datorită, în primul rând, sistemului angajării, căci noţiunea de concurs nu există. Angajarea este lăsată la alegerea administraţiei şi numirea în funcţie este considerată ca un act discreţionar.


Formarea profesională a funcţionarilor constă în formarea prealabilă şi cea continuă. Pentru intrarea în categoriile inferioare este necesară diploma de finalizare a studiilor. Accesul la diferite categorii depinde de nivelul diplomelor obţinute. Învăţarea sarcinilor specifice se face în cadrul unui stagiu pregătitor în administraţie, constând dintr-o parte teoretică şi una practică. Astfel, candidaţii la o categorie superioară trebuie să efectueze un stagiu care reprezintă mai ales o pregătire practică.


Datorită principiului autonomiei ministeriale, nu există un sistem uniform de angajare/recrutare. În consecinţă, condiţiile diferă foarte mult, în funcţie de sectoare: examene, selecţie bazată exclusiv pe nota obţinută la diploma de finalizare a studiilor etc.


Candidaţii admişi urmează o formare profesională. Pentru serviciul mediu, aceştia urmează un curs de două zile pe săptămână, timp de doi ani, la Institutul de Înalte Studii Administrative, cu stagii intercalate. Candidatul reţinut pentru funcţia publică capătă statutul de funcţionar stagiar, iar titularizarea se face după trei ani. Promovarea internă este foarte importantă. Pentru carierele superioare, procentul de promovaţi este mai mare decât cel al candidaţilor externi.


Nu se poate vorbi de un corp propriu-zis, ci de o serie de funcţii, beneficiind de indici şi grupate în patru categorii. Categoria inferioară, cea a personalului de execuţie, grupează agenţii de serviciu şi de birou, reprezentând aproximativ 17% a efectivului. Urmează categoria subalternă, alcătuită din agenţi administrativi principali, şefi de grupă, adjuncţi administrativi, stenodactilografe şi agenţi tehnici de birou, reprezentând aproximativ 49% a efectivului. Categoria următoare de încadrare reprezintă aproximativ 23% din totalul efectivului şi este alcătuită din secretari administrativi, iar categoria superioară, reprezentând 11%, grupează funcţii începând cu ataşat al administraţiei centrale sau al serviciilor exterioare până la director.


Avansarea este un principiu de bază al statutului. În diferite specializări aceasta depinde de merit, de vechime şi de limitarea numărului de posturi bugetare. Definirea eficienţei şi a unei capacităţi de lucru deosebite este dificilă. Cu toate că vechimea trebuie să joace numai un rol secundar în raport cu valoarea profesională, potrivit sondajelor, majoritatea funcţionarilor estimează că egalitatea de şanse nu există.


De asemenea, nu există o procedură uniformă de apreciere a funcţionarilor. Sistemul de notare şi evaluare a posturilor, modificat în 1973, nu a dat rezultatele scontate.


Funcţionarul a cărui avansare depinde de formarea profesională şi de criterii personale (de exemplu, nivelul superior al serviciului, sex masculin, apartenenţa la un partid) poate spera la o avansare în medie la fiecare patru ani.



Drepturile şi obligaţiile celor care ocupă o funcţie publică sunt marcate de distincţia care se face între situaţia juridică a funcţionarilor, a angajaţilor şi a muncitorilor. Funcţionarul nu poate lăsa să prevaleze interesul unui partid politic sau al unui grup determinat în raport cu cele ale ansamblului cetăţenilor şi trebuie ca, în exercitarea funcţiei sale, să apere ordinea constituţională şi să acţioneze întotdeauna luând în considerare interesul general. Curtea Federală a Constituţiei şi Curtea Federală administrativă au precizat împreună, în anul 1975, că “datoria de loialitate politică faţă de stat şi de Constituţie presupune nu numai un comportament oficial corect, dar şi dezinteresat, fiind necesar în primul rând ca funcţionarul să se disocieze total de grupurile şi mişcările care defăimează statul, ordinea sa constituţională şi alcătuirea sa”.


În principiu, agenţii publici beneficiază de aceleaşi drepturi politice şi libertăţi publice ca şi ceilalţi cetăţeni. Totuşi, principiul “raportului de serviciu şi de fidelitate” şi dreptul particular al funcţiei publice restrâng drepturile acestora. 

Muncitorii nu sunt supuşi acestor restricţii. 

Funcţionarii se bucură de libertatea de opinie, care cuprinde dreptul la libera exprimare şi difuzare a opiniilor private şi personale. În schimb, în cazul declaraţiilor oficiale, funcţionarul poate face cunoscut numai punctul de vedere al administraţiei şi nu poate invoca libertatea sa de opinie. Manifestările politice în timpul serviciului sunt supuse restricţiilor, ca urmare a necesităţii de a se asigura funcţionarea normală a serviciului. În afara serviciului, funcţionarul care doreşte să-şi exprime opiniile politice este supus obligaţiei rezervei şi măsurii. Funcţionarul poate critica politica guvernului şi a partidelor majoritare din Parlament şi chiar politica dusă de ministrul de care depinde. Dar, orice insultă adusă simbolurilor statului (drapel, principii fundamentale ale statului) nu este admisă. În plus, funcţionarul trebuie să-şi îndeplinească atribuţiile într-o manieră adecvată şi imparţială şi să evite orice 

manifestare care ar putea să-i pună la îndoială imparţialitatea. Când un funcţionar se îndoieşte de constituţionalitatea unei măsuri luate sau pe care administraţia intenţionează să o ia, el se poate adresa unui avocat sau unui ziarist, numai după ce a utilizat fără succes calea ierarhică.


Agentul public are dreptul să aparţină unui partid politic şi să exercite o funcţie în cadrul acestuia, respectând însă cerinţa rezervei şi a măsurii. Nici un agent nu este obligat să-şi proclame apartenenţa la un partid sau să o disimuleze. El are dreptul de a candida în alegerile naţionale şi locale şi de a fi ales în Parlamentul European, în Bundestag sau în parlamentul land-ului şi în colectivităţile locale. Totodată, există incompatibilitate între funcţia de agent public şi exercitarea unui mandat efectiv. Nici un agent federal, regional sau local nu poate exercita paralel o funcţie de titular şi un mandat de deputat european sau federal. Funcţionarul ales este suspendat din funcţiile sale publice după ce a acceptat oficial alegerea sa. La expirarea mandatului, funcţionarul este reintegrat, la cerere, cu drepturi depline în administraţia de origine. Durata mandatului parlamentar este parţial luată în considerare la calcularea salariului şi a pensiei pentru limită de vârstă. 


Atât pentru funcţionari cât şi pentru angajaţi limita de vârstă obligatorie pentru pensionare este de 65 de ani. Pensia reprezintă 75% din valoarea ultimului salariu după 40 de ani de serviciu.



Preocupările de modernizare a administraţiilor sunt orientate în prezent în această ţară în principal către personal. Angajarea acestuia, precum şi mobilitatea şi remunerarea sa constituie obiectul a numeroase reflecţii, căutându-se o flexibilizare în acest sens, dar punându-se accent şi pe formarea şi perfecţionarea cadrelor.

 

 

Italia


Noţiunea de “funcţionar” este rezervată în Italia agenţilor care exercită anumite funcţii sau exprimă în mod legitim voinţa administraţiei. Este o concepţie care se apropie de cea care rezervă funcţionarilor prerogativele puterii publice, dar este mai restrictivă, prin aceea că sunt consideraţi funcţionari conducătorii (1,6% din personalul civil) şi cadrele superioare (9,5% din personalul civil). Raporturile de serviciu sunt aceleaşi în sectorul public şi în cel privat, diferenţa rezidând în faptul că agenţii publici exprimă puterea politică.


În anul 1983, Serviciul reformei administrative a fost înlocuit de Ministerul funcţiei publice, fără portofoliu în cadrul Preşedinţiei Consiliului de Miniştri. Acesta se ocupă de negocieri cu sindicatele, elaborează şi aplică 

politica de personal pentru ansamblul ministerelor (mobilitate, pensionare anticipată, creşterea productivităţii etc.). O comisie pentru controlul fluxului cheltuielilor joacă rolul de observator al funcţiei publice; organism permanent cu începere din anul 1992, alcătuit din experţi şi reprezentanţi ai administraţiei şi sindicatelor celor mai reprezentative, acesta constituie un instrument de studii şi de analiză care să orienteze ansamblul administraţiei publice.


Un decret din 30 iunie 1972 a operat o modificare în ceea ce priveşte funcţiile de conducere, nucleu al unei înalte funcţii publice, împărţindu-le în trei grade: conducător prim, conducător superior şi conducător general (funcţii ce corespund vechilor funcţii de director de diviziune, inspector general şi director general). Conducătorul general răspunde de o direcţie generală, conducătorul superior este plasat în fruntea unui serviciu central dependent de ministru sau al unui birou periferic (serviciu exterior) foarte important, iar conducătorul prim exercită funcţia de director de diviziune sau de şef al unui birou periferic de circumscripţie provincială.


Principiile care au stat la baza acestei reforme vizau limitarea numirilor politice pentru conducătorii de la cel mai înalt nivel. 


Articolul 97 din Constituţie stabileşte principiul concursului pentru angajare, dar practica este diferită, căci este prevăzută posibilitatea unor derogări, mai ales pentru funcţionarii subalterni. Aceste derogări se regăsesc mai ales în cadrul regiunilor, pentru că se consideră antieconomică şi iraţională organizarea concursurilor pentru câteva posturi, atunci când, datorită şomajului, se prezintă la concurs mii de candidaţi. Totodată, concursul este destinat ocupării a 45% din posturile disponibile în carierele executive şi de concepţie şi nu există în ceea ce priveşte personalul auxiliar şi muncitor, care se recrutează după înscrierea pe o listă de plasament.


Mecanismele de formare profesională nu sunt unificate. Instituţia principală este Şcoala superioară de administraţie publică. Aceasta organizează formarea la cererea administraţiilor sau în virtutea convenţiilor colective prevăzute de legea cadru privind funcţia publică.


Potrivit activităţii, nivelului de formare, sarcinilor şi responsabilităţilor, fiecare agent se încadrează într-un profil profesional (fiind definite peste 300) şi fiecare profil este integrat într-o calificare funcţională, în funcţie de nivelul sarcinilor şi responsabilităţilor. Fiecărei calificări îi corespunde un salariu, care creşte odată cu vechimea. Trecerea de la un profil profesional la altul se face prin concurs şi trebuie subliniat că această calificare profesională nu este specifică unei anumite cariere.



Legea nr. 146 din 12 iunie 1990 reglementează serviciul minim în caz de grevă. Greva nu poate fi declanşată fără un preaviz de cel puţin 10 zile şi ea trebuie făcută cunoscută publicului. În caz de nerespectare a acestor cerinţe sunt prevăzute sancţiuni.


Opinia celor care au analizat sistemul italian al funcţiei publice este că ansamblul mijloacelor utilizate (concurs, perioadă de probă, promovare internă, evaluare anuală a serviciilor, responsabilitate disciplinară) nu a permis o formare şi cristalizare a unei funcţii publice moderne şi eficiente. Rigiditatea organizării personalului a redus efectiv mobilitatea între diferite cariere şi administraţii. Există în prezent o tendinţă de descentralizare şi de organizare funcţională pentru constituirea tot atâtor birocraţii câte tipuri principale de activitate administrativă există şi sunt necesare. Principiile acestei gestionări moderne a personalului sunt: înlocuirea organizării sectoriale verticale cu module organizaţionale care se pretează mai bine la activitatea planificată şi pe proiect, participarea funcţionarilor la definirea metodelor de muncă şi la modalităţile de exercitare a competenţelor valorizatoare ale muncii în grup, crearea în cadrul marilor colectivităţi a unui ”staff” pentru analiză organizaţională şi a raportului costuri/beneficii, introducerea unor tehnici informatice pentru simplificarea procedurilor şi accelerarea rezolvării dosarelor, garantarea creşterii capacităţii profesionale a agenţilor prin intermediul perfecţionării.

 

 

Olanda


Reglementarea generală a condiţiilor de muncă, respectiv statutul, figurează în Legea privind funcţionarii, din anul 1929, în Regulamentul general al funcţionarilor de stat din anul 1931 şi într-un decret privind salarizarea funcţionarilor de stat. În acest cadru, colectivităţile locale precum şi ministrul educaţiei pot stabili prevederi speciale.


Există două categorii de agenţi publici: funcţionarii numiţi prin act unilateral cu statut public şi cei cu contract, care au un contract de muncă de drept privat, dar al căror statut ţine în mare parte de dreptul public. Nu sunt consideraţi funcţionari ai statului, în sensul strict al cuvântului, poliţiştii, cadrele didactice, magistraţii şi militarii.


Înalta funcţie publică prezintă următoarele caracteristici: provenienţa persoanelor este cel mai adesea din sectorul privat, şi este instabilă, într-un sistem în care stabilitatea ministerială este puternică. Consecinţele acestei situaţii sunt: dificultatea comunicării cu funcţionarii, dificultatea comunicării între administraţii diferite datorită unei slabe cunoaşteri a sistemului politico-administrativ.


Factorul determinant îl reprezintă criteriul competenţei. Vechimea joacă un rol puternic şi, în mod normal, directorul general adjunct devine director general. Regula neutralităţii este completată de regula echilibrului înaltelor funcţii; aceasta cere ca nici un partid să nu fie prea puternic reprezentat la nivelul înalţilor funcţionari sau ai elitei administrative.



Direcţia generală a gestiunii şi politicii de personal din Ministerul de interne tratează toate problemele generale de personal, coordonează aspectele privind statutul juridic, se ocupă de negocierile salariale şi pregăteşte lucrările comisiilor paritare de funcţionari.


Totodată, această direcţie îşi dă avizul în ceea ce priveşte efectivele serviciilor publice şi organizează cursurile de formare profesională. Direcţia generală pentru administraţie publică din acelaşi minister are ca funcţie principală coordonarea deciziilor luate în materie de structuri şi funcţionare a administraţiei şi joacă rolul de consilier şi coordonator pe lângă celelalte ministere.


Analiza conţinutului statutului adoptat în 1929 relevă două puncte esenţiale ale acestuia: angajarea (recrutarea) şi cariera.


Angajarea are la bază principiul nediscriminării, cu două excepţii: obligaţia ca 2% din personal să fie persoane handicapate şi alegerea ca şef de serviciu a unei femei, atunci când selecţia se face având la dispoziţie candidaţi de sexe opuse, cu aceeaşi competenţă.


Atunci când apare un post liber, acesta se dă publicităţii mai întâi în cadrul ministerului respectiv şi apoi în ziare de mare tiraj. Fiecare ofertă de muncă conţine descrierea funcţiei, precizarea pregătirii necesare, locul de muncă şi salariul. Selecţia este precedată de o preselecţie care se face pe baza unui dosar; discuţiile cu candidaţii, referinţele şi informaţiile sunt uneori completate de teste psihologice. Se practică o discriminare pozitivă în favoarea femeilor, pentru a îmbunătăţi prezenţa acestora în rândul cadrelor. Condiţia privind cetăţenia a fost suprimată în anul 1988, fiind necesar numai ca documentele de şedere în ţară să fie în regulă, exceptând însă anumite categorii: armata, magistratura, poliţia, corpul diplomatic şi funcţiile “de încredere”.


În acest sistem nu există o pregătire profesională prealabilă angajării, şi nici una care să urmeze acesteia. O anumită formare profesională post-angajare se face pentru unele funcţii, cum ar fi cele de arhivistică şi de documentare. Institutul naţional de educaţie organizează cursuri, mai ales pentru cadrele în exerciţiu(management, finanţe, informatică, etc.). În schimb, formarea profesională permanentă şi reciclarea sunt destul de dezvoltate pentru toate categoriile de personal.


Fiecărui grad ocupat în funcţie îi corespunde o treaptă de salarizare (în medie sunt 8 trepte). Totuşi, evoluţia în carieră nu este organizată şi depinde de funcţionar însuşi. Funcţionarul poate căuta un post vacant şi se poate prezenta drept candidat sau poate încerca să dovedească faptul că funcţia lui a devenit mai complexă şi ar justifica clasarea într-un grad superior. Posturile vacante sunt aduse sistematic la cunoştinţa personalului şi, întrucât există 

puţine presiuni exterioare, căci funcţiile în administraţia publică nu sunt căutate în mod special, se observă că recrutarea este mai ales internă, astfel încât funcţionarii rămân în administraţie şi fac carieră ocupând succesiv funcţii din ce în ce mai importante.


Avansarea se face pe baza recomandării superiorului ierarhic, dată ca urmare a discuţiilor anuale pe care fiecare funcţionar trebuie să le aibă cu acesta.


Reforma gradelor din anul 1984 a stabilit şase categorii de personal, potrivit naturii funcţiei şi a nivelului studiilor:


Categoria I: muncă simplă, de rutină; nivel de instrucţie elementar; trepte de retribuire 1-3.


Categoria II: muncă cu elemente de rutină, dar necesitând discernământ personal; colegiu şi, uneori, formare profesională; trepte 3-6.


Categoria III: muncă necesitând iniţiativă şi spirit practic într-un domeniu limitat; colegiu, liceu şi formare profesională; trepte 5-9.


Categoria IV: pregătire, executare şi control al politicii într-un domeniu limitat; liceu, uneori formare profesională; trepte 6-12.


Categoria V: muncă de pregătire a politicilor în largi domenii, în management sau în ştiinţele aplicate; sunt necesare gândirea analitică, creativă şi judecata independentă; învăţământ universitar; trepte 10-14.


Categoria VI: funcţiile cele mai importante, cu responsabilităţi în domeniul managementului ; învăţământ universitar; trepte 15-18.


Funcţionarii se bucură de toate drepturile, cu excepţia dreptului la grevă care, deşi nu este recunoscut oficial, este interzis explicit numai înalţilor funcţionari şi personalului feroviar.


Îndatoririle funcţionarilor sunt neutralitatea, loialitatea, rezerva şi discreţia profesională. Problemele disciplinare sunt reglementate de un tribunal al funcţionarilor, alcătuit din judecători profesionişti, care aplică reguli de drept administrativ. Funcţionarii pot recurge şi la un judecător civil.


Ideea de bază a sistemului de angajare este aceea că un şef de serviciu trebuie să aibă cuvântul decisiv în alegerea colaboratorilor săi. Un nou şef de serviciu “moşteneşte” colaboratorii predecesorului său. El are libertatea de a solicita concedierea celor pe care îi consideră incompetenţi sau inapţi; eventualele concedieri sunt însă secondate de numeroase garanţii. În principiu, existenţa acestei libertăţi a şefului de serviciu face să nu existe un serviciu central de recrutare sau o şcoală naţională de administraţie. Sistemul prezintă mai multe avantaje: o mobilitate a personalului între sectorul privat şi cel public; absenţa elitelor administrative şi puternice posibilităţi de promovare; motivaţie puternică a funcţionarilor, pentru că promovarea lor depinde de exercitarea funcţiilor mai importante şi nu de vechime; competenţa funcţionarilor aleşi pentru o anumită funcţie. Există însă şi inconveniente: importanţa subiectivităţii celor cărora le revine răspunderea; tendinţa de a exagera importanţa funcţiilor pentru a accede la un grad superior etc.


Funcţia publică prezintă atât inconveniente cât şi avantaje. Existenţa unor foarte buni specialişti duce la o hiperspecializare a funcţionarilor şi, deci, la o mai mică mobilitate. Această specializare atrage lipsa unor funcţionari “generalişti”, existând foarte puţini cunoscători ai ansamblului administraţiei şi, de aceea, coordonarea interministerială este dificilă. Absenţa unei veritabile desfăşurări de carieră organizată face puţin atractivă funcţia publică.


Mişcarea cadrelor superioare este coordonată de o unitate centrală din cadrul Ministerului de interne şi administrată de Consiliul de supraveghere a secretarilor generali.


Pentru a se îmbunătăţi formarea cadrelor, în anul 1989 au fost înfiinţate o Şcoală de administraţie publică şi chiar un Centru de consultanţă pentru perfecţionarea cadrelor.

 

 

Belgia

 


În această ţară sistemul carierei a fost împins până la extrem. Agentul public se află într-o situaţie de drept public. Funcţionarii (agenţi permanenţi sau definitivi) sunt titulari ai unui grad, au o ocupaţie şi îşi exercită funcţia în cadrul unui statut. Angajaţii temporari nu pot fi numiţi pentru o perioadă mai mare de doi ani. Pot fi angajate şi persoane pe bază de contract, cu condiţia ca activităţile respective să nu facă obiectul unor reglementări statutare (să fie activităţi cu o utilitate temporară). În plus, legea-program din 30 decembrie 1988 a organizat un regim numit contractual subvenţionat, la care pot accede şomerii. Textul de bază care constituia statutul general al funcţionarilor a fost înlocuit prin Hotărârea regală din 22 noiembrie 1991, care stabileşte principiile generale ale statutului administrativ şi pecuniar al agenţilor statului, aplicabil personalului cu funcţii executive şi persoanelor juridice de drept public aferente. Agenţii şi poliţiştii locali, magistraţii şi militarii nu sunt înglobaţi în noţiunea de funcţie publică. Sistemul se bazează pe o ierarhie de grade, împărţite la rândul lor în ranguri, pe promovare prin avansare în grad în interiorul unui nivel şi, prin concurs, de la un nivel la altul, pe ierarhia salariilor şi pe proceduri de restrângere a puterii discreţionare a autorităţii administrative.



Fiecare minister asigură, în mod independent, gestionarea propriului personal, sub rezerva respectării prevederilor statutare generale. Totodată, Serviciul de administraţie generală din Ministerul de Interne şi al funcţiei 

publice stabileşte regulile comune pe ansamblul funcţiei publice, pregăteşte dosarele de plată şi asistă autorităţile în negocierile cu organizaţiile sindicale. Operaţiunile de angajare sunt asigurate de Secretariatul permanent de recrutare a personalului statului. Organizarea examenelor pe parcursul carierei, precum şi a anumitor activităţi de formare profesională se face de către Direcţia generală de selecţie şi de formare.


În mod obişnuit, accesul la funcţiile din ministere, comunităţi, regiuni se face prin concurs. Dar, în cazul persoanelor considerate ca având o înaltă valoare morală, administrativă, ştiinţifică, tehnică sau artistică, acesta nu mai este o condiţie obligatorie. Mai există alte două proceduri de angajare. Prima constă în crearea de administraţii cu statut special, selecţia fiind făcută de guvern, în cadrul acestei selecţii fiind destul de redusă luarea în considerare exclusiv a criteriului merit. A doua se numeşte “primă numire” (primo- nomination), constând în crearea de noi organisme publice, ministrul fiind cel care face numirile pentru o perioadă determinată, fără a se ţine cont de normele de angajare (concursul); aceste numiri sunt excesiv politizate, principalul criteriu de selecţie al candidaţilor fiind apartenenţa lor politică.


În general, angajarea/recrutarea nu este una elitistă, neexistând şcoli importante, filiere de acces sau de formare specifice. Ansamblul de reguli privind regimul recrutărilor se întocmeşte de Secretariatul permanent de recrutare.


Nu există o formare profesională specifică. Formarea iniţială şi permanentă a funcţionarilor superiori este asigurată, pentru comunităţi, de universităţile din cadrul Institutului Administraţie-Universitate înfiinţat în 1962 şi finanţat de la bugetul funcţiei publice. În anul 1969, printr-o hotărâre regală a fost creat un comitet permanent, însărcinat cu promovarea formării agenţilor serviciilor publice pe lângă Direcţia generală de selecţie şi formare. Această direcţie se ocupă de stagiul care urmează angajării, de organizarea cursurilor interministeriale care sunt în general cursuri (formare de bază şi perfecţionare profesională, gestiune şi organizare, pregătirea pentru examenele de carieră), de cursurile destinate personalului din anumite ministere.


Cu excepţia unor organisme precum Consiliul de Stat, Curtea de Conturi, Inspecţia financiară, în Belgia nu există un sistem corporativ, ci unul pe grade împărţite în patru nivele. Nivelul I grupează funcţionarii de conducere şi concepţie cu atribuţii de studiu, planificare şi coordonare şi care trebuie să dea dovadă de iniţiativă. Agenţii din nivelul II au atribuţii privind aplicarea legilor şi reglementărilor şi îi secondează pe cei aparţinând nivelului I. Munca administrativă normală de birou este executată de agenţii nivelului III, iar munca manuală revine agenţilor nivelului IV. Ca şi în alte ţări, nivelele corespund nivelelor de instrucţie (universitară, secundară superioară, secundară inferioară, primară).


Mobilitatea este foarte slabă, atât de la un minister la altul, cât şi dinspre administraţia centrală înspre colectivităţile locale şi reciproc, iar mobilitatea către/dinspre sectorul privat este aproape inexistentă.


Frontiera între ministere şi serviciile publice economice sau sociale este destul de bine delimitată. Singura mobilitate recentă rezultă din înfiinţarea comunităţilor şi regiunilor.


Funcţionarii pot adera la un partid politic, în cadrul căruia pot ocupa chiar funcţii de conducere. Totuşi, ei nu pot adera la un partid care împietează asupra bunei funcţionări a statului sau care încearcă să-l distrugă. O lege din 18 septembrie 1986 reglementează concediul politic, de care pot beneficia cei aleşi în cadrul comunelor, provinciilor şi a comunităţii germanofone; în schimb, funcţionarul din administraţia centrală trebuie să demisioneze în situaţia în care este ales.


Reprezentarea funcţionarilor se face la mai multe nivele. Există funcţionari în anumite comisii (comisia care se ocupă cu examenele şi concursurile, comisii de stagiu etc.) şi în camerele de analizare a cauzelor de natură disciplinară. Reprezentarea se face prin desemnare ierarhică sau de către organizaţiile sindicale reprezentative. Există, de altfel, proceduri de negociere privind statutul administrativ şi pecuniar al agenţilor, precum şi privind organizarea serviciilor sociale. Funcţionarii au dreptul de a forma sindicate şi de a face grevă.



Cele trei mari clivaje ale societăţii belgiene (limba, religia şi politica) au fost transpuse şi în cadrul funcţiei publice şi se pare că domină sistemul de merit, fondat pe capacităţi, diplome şi aptitudini. Principalele probleme care sunt semnalate rezidă într-o ierarhie rigidă a gradelor care frânează mobilitatea, o ierarhie a salariilor care nu permite organizarea unei adevărate cariere pentru agenţii care ocupă funcţii specializate, un sistem de notare necorespunzător, precum şi o puternică politizare.

 

 

Spania

 


Definiţia funcţionarului public este dată de Legea din 7 februarie 1964: “Funcţionarii administraţiei publice sunt persoanele încorporate în aceasta din urmă, în virtutea unei relaţii de servicii profesionale remunerate, supuse unui regim de drept administrativ”. Sistemul carierei domină funcţia publică spaniolă. Funcţionarii sunt grupaţi în corpuri, foarte importante pentru înţelegerea funcţiei publice. Începând din momentul în care candidează pentru o funcţie şi până la evaluare, inclusiv în ceea ce priveşte stabilirea 

atribuţiilor sau salariului, funcţionarul “aparţine” unui corp, din care poate ieşi numai dacă participă la alte probe de selecţie. Corpul reprezintă elementul stratificării sociale, este un grup de presiune şi un instrument de creare de elite. Acest sistem face ca funcţionarul să fie o fiinţă pasivă, căci remunerarea şi promovarea sa depind de corpul din care face parte şi nu de calitatea activităţii sale. Orice iniţiativă se transformă în sancţiune în caz de eşec.


Începând din anul 1986, un Minister al administraţiilor publice asigură rolul de serviciu central pentru management-ul personalului; totodată, acesta elaborează şi aplică politica guvernamentală privind administraţiile regionale şi locale - competenţe exercitate anterior de ministerul însărcinat cu administraţia teritorială -, precum şi statutul şi salarizarea funcţiei publice.



Statutul funcţionarilor civili ai statului, statutul funcţionarilor publici locali şi statutul funcţionarilor organelor autonome constituie principalele elemente ale regimului juridic al funcţionarilor. Anumite categorii, cum ar fi magistraţii sau personalul militar, sunt tot funcţionari, dar se supun unor legi speciale.


Unii dintre înalţii funcţionari (guvernatori civili, directori etc.) nu aparţin funcţiei publice de carieră. 

Statutul funcţionarilor a fost extins şi la personalul instituţiilor publice şi la administraţiile regionale ale comunelor autonome.


Principiul angajării/recrutării se bazează pe egalitatea accesului tuturor cetăţenilor, fără discriminare, în condiţiile cerute de lege. Modul normal de intrare în administraţie este concursul. Odată admis, candidatul este, în principiu, angajat direct, dar acest lucru nu echivalează cu titularizarea. Înainte de a fi integrat în corpul respectiv, noul funcţionar este obligat să urmeze un curs într-o şcoală de funcţionari şi să participe la anumite stagii.


În ce priveşte formarea profesională a funcţionarilor, accentul cade mai ales pe cultura generală şi nu pe specializarea tehnică, existând şcoli specializate, în care se asigură formarea profesională după angajare.


În conformitate cu Statutul din anul 1964 există patru corpuri generale: 


a) corpul superior al administraţiei civile, ai cărui membri îndeplinesc funcţii de conducere, management, de studiu şi propuneri şi trebuie să fie posesori ai unei diplome de învăţământ superior (universitar sau tehnic);


b) corpul administrativ, ai cărui membri au sarcini de colaborare şi de transmitere a deciziilor şi sunt posesori ai diplomei de bacalaureat;


c) corpul auxiliar, cu activităţi de dactilografiere, mecanografiere, redactare a curieratului etc., ai cărui membri trebuie să fi absolvit învăţământul mediu;


d) corpul subaltern, cu atribuţii de întreţinere, supraveghere etc., ai cărui membri trebuie să fi absolvit învăţământul primar.


Promovarea internă nu este organizată sistematic, dar se face printr-un concurs intern. Trecerea de la un corp inferior la unul superior se face numai prin concurs.


Tendinţa ministerelor de a-şi stabili regimuri juridice speciale pentru propriul lor corp de funcţionari împiedică aplicarea statutului general: acelaşi domeniu de specialitate se regăseşte în numeroase corpuri; există 4 corpuri de arhitecţi, tot 4 de ingineri, 10 corpuri de medici generalişti, 

3 corpuri de veterinari etc.


Fiecare funcţionar are un grad personal, obţinut prin exercitarea unei funcţii timp de doi ani. Există, deci, corespondenţă între post şi grad. Un funcţionar nu poate fi numit într-o funcţie superioară sau inferioară cu mai mult de două nivele faţă de gradul său. Obţinerea unor grade superioare se face, în principiu, prin participarea la cursuri de formare profesională.


Drepturile şi garanţiile funcţionarilor au fost revizuite în special în domeniul disciplinei - Decretul regal nr. 33/1986 din 10 ianuarie 1986 -, introducându-se o procedură privind garanţiile. În materie de drept sindical, dacă magistraţii, procurorii, precum şi forţele de securitate sunt categorii excluse, celorlalţi funcţionari li se recunoaşte dreptul de participare şi de reprezentare. Totodată, este recunoscut şi dreptul de întrunire, dar în condiţii foarte stricte (pentru ca o reuniune a funcţionarilor să poată avea loc, trebuie să fie reprezentat cel puţin 40% din totalul persoanelor convocate).


În conformitate cu o lege adoptată în 1984, membrii anumitor corpuri nu pot exercita şi o profesiune liberă, ceea ce a făcut ca o parte importantă a înalţilor funcţionari să se deplaseze către sectorul privat . Totodată, constituie incompatibilitate şi exercitarea mai multor activităţi sau funcţii în sectorul public, precum şi posibilitatea de a primi mai mult de o remuneraţie publică.


Pensionarea are loc, în mod normal, la 65 de ani. Nivelul pensiei nu se calculează în raport cu salariul individual, ci cu media salariilor categoriei căreia îi aparţine funcţionarul şi variază în funcţie de vechime.



Spania s-a angajat într-un nou val al reformelor administrative orientate către management. Necesitatea conjugării reformelor şi a diminuării cheltuielilor publice face să întârzie încă apariţia unei culturi a gestiunii personalului.

 

Danemarca

 


Sistemul funcţiei publice este centrat mai mult pe ocupaţie decât pe carieră.


Există două categorii de agenţi publici: funcţionarii, care, deşi se bucură de avantaje speciale (securitatea postului, pensie), nu au dreptul la grevă şi angajaţii. Acest mecanism a contribuit la împărţirea funcţionarilor în două categorii: începând de la gradul de şef de birou numirile se fac potrivit normelor de drept public, iar în posturile inferioare numirile se fac în conformitate cu convenţiile colective.


Departamentul de gestiune şi de personal din Ministerul Finanţelor include Serviciul negocierilor, care se ocupă de salarii, condiţii de muncă şi de pensii şi Serviciul dezvoltării, în atribuţiile căruia intră perfecţionarea cadrelor şi măsuri de organizare în domeniu.


Nu există în universităţi specializări destinate administraţiei. Se tinde să fie dezvoltată formarea profesională permanentă, mai ales pentru cadrele învestite cu responsabilitate, care trebuie să primească pregătirea necesară exercitării noilor lor funcţii.


Angajarea/recrutarea se face ca urmare a unui interviu, care are loc după o triere prealabilă (diplome, recomandări). Angajarea permanentă este precedată de o perioadă de probă de doi ani. Adesea, convenţiile colective recunosc reprezentanţilor personalului dreptul de a-şi exprima avizul asupra candidaţilor în cadrul comisiilor paritare. Pentru posturile mai deosebite, numirile provin de la un comitet de cabinet. Primul plan de acţiune pentru egalitate de şanse între bărbaţi şi femei datează din luna ianuarie 1987.


Cu excepţia magistraţilor, funcţionarul este angajat pe viaţă. Pot exista şi numiri temporare. Un tânăr funcţionar este angajat iniţial ca secretar, apoi, după doi ani de serviciu devine “principal”. Această promovare nu este legată direct de salariu, care creşte în mod automat odată la doi ani, până la 14 ani vechime. Fiecare administraţie este liberă să-şi adopte propriile criterii de promovare, dar vechimea reprezintă un aspect foarte important.


Funcţionarii pot părăsi administraţia pentru a se îndrepta către sectorul privat pentru o perioadă de patru ani. În schimb, cu excepţia posturilor de manageri din administraţia centrală şi locală, trecerea de la sectorul privat la cel public este foarte rară, datorită diferenţelor salariale. Între 1982 şi 1986, un procent de 7-10% dintre înalţii funcţionari ai serviciilor centrale au plecat în sectorul privat.


Ca şi în Germania, funcţionarii nu au dreptul la grevă, drept de care se bucură numai cei angajaţi pe baza convenţiilor colective. Drepturile lor (libertatea de exprimare, libertatea sindicală), ca şi îndatoririle (obligaţia de discreţie şi de secret profesional, conduită decentă) sunt similare celor din alte ţări. Obligaţiile se aplică numai funcţionarilor locali şi centrali, dar există exigenţe similare şi în convenţiile colective. Transferurile pot avea loc opera numai pe posturi considerate comparabile cu cel ocupat.



Începând din anul 1984, o parte importantă a programului de modernizare a administraţiei se referă la politica de personal. Principalele obiective vizează dezvoltarea şi recalificarea personalului şi a cadrelor superioare, precum şi detectarea şi formarea cadrelor superioare potenţiale, 

dezvoltarea funcţiilor manageriale - care implică o conducere deschisă şi democratică, un nivel de informare înalt -, obţinerea eficienţei, recunoaşterea personalului ca o sursă novatoare şi creativă.

 

 

UNGARIA

 


În Ungaria există, în principal, cinci categorii de agenţi publici: 


- Funcţionarii publici, la statutul cărora ne vom referi în această prezentare;


- Angajaţii publici însărcinaţi cu prestări de servicii (cadre didactice, agenţi ai serviciilor de sănătate şi ai altor servicii aparţinând autorităţilor locale);


- “Gulerele albastre” (personal muncitor) – categorie a cărei activitate profesională este reglementată de Codul muncii;


- “Specialiştii”, categoria de agenţi publici alcătuită din magistraţi şi alţi profesionişti din domeniul justiţiei;


- Agenţii care poartă uniformă, însărcinaţi cu asigurarea respectării legilor: organele apărării naţionale, poliţia, serviciile de securitate naţională, pompierii, organele vamale, organele gărzii financiare, organele apărării civile şi cele de pază militarizată.


Fiecare dintre aceste grupuri beneficiază de o legislaţie proprie, ţinând cont de condiţiile specifice ale activităţii.


În continuare, ne vom referi la statutul juridic al funcţionarilor publici, aşa cum reiese din Legea nr. XXIII/1992.


Conform prevederilor menţionatei legi, funcţionarul public este persoana învestită cu sarcini şi responsabilităţi bine determinate în cadrul următoarelor organe: cabinetul primului ministru, ministerele, organele centrale ale administraţiei publice (inclusiv în cadrul organelor teritoriale şi locale ale acestora), aparatul propriu al administraţiei publice judeţene, al capitalei şi al consiliilor locale, şi aparatul propriu al Corpului Consilierilor. În lipsa altor reglementări, prevederile prezentei legi se aplică şi funcţionarilor publici, administratorilor şi angajaţilor fizici din cadrul: Preşedinţiei, aparatului propriu al Parlamentului, aparatului propriu al Curţii Constituţionale, în cadrul Curţii de Conturi şi în cadrul biroului Corpului Naţional al Radio-Televiziunii.


Un rol important cu privire la organizarea şi desfăşurarea activităţii funcţionarilor publici îl are Guvernul. Acesta stabileşte regulile referitoare la: pregătirea profesională, specializarea, examenele prevăzute de prezenta lege, pregătirea managerilor din administraţia publică; evidenţa de serviciu public (de bază şi cea organizată la nivel actual); documente, acte, date personale legate de raportul juridic de serviciu public; sarcinile concrete ale Consiliului de Administraţie Publică şi de Serviciu Public; particularităţile muncii în cadrul raportului juridic de serviciu public, timpul de muncă şi de odihnă, premiile şi compensaţiile acordate, alte drepturi ale funcţioarilor publici.


În vederea fundamentării deciziilor guvernamentale referitoare la administraţia publică şi la funcţionarii publici, pe lângă Guvern funcţionează Consiliul de Administraţie Publică şi de Serviciu Public care are rol de consilier, consultant şi coordonator în acest domeniu de activitate şi în acelaşi timp face propunerea pentru îmbunătăţirea activităţii.


Ministrul de interne organizează şi coordonează pregătirea profesională, specializarea şi reprofilarea funcţionarilor publici şi asigură pregătirea managerilor în domeniul administraţiei publice.


Ocuparea unei funcţii publice se realizează prin numirea şi acceptarea numirii, de regulă pe o perioadă nedeterminată. Cu ocazia numirii, funcţionarul public trebuie să depună jurământul. Pentru ocuparea unui post de funcţionar public, cel care exercită drepturile de angajator poate decide organizarea unui concurs. Un asemenea concurs constă în elaborarea şi depunerea de către fiecare candidat a unei lucrări (proiect) legate de tematica anunţată.


Pot candida cetăţenii maghiari fără antecedente penale, apţi pentru muncă şi care au cel puţin studii medii, cu excepţia situaţiilor când sunt cerute studii superioare într-un anumit domeniu.



Funcţionarul public poate fi transferat pe perioadă determinată sau definitiv la un alt organ al administraţiei publice, pe baza înţelegerii dintre părţi (adică cele două organe ale administraţiei publice şi funcţionarul public).


Funcţionarul public poate cumula mai multe funcţii numai cu acordul angajatorului. Fac excepţie de la această regulă următoarele domenii de activitate: ştiinţă, învăţământ, arte, redactor (la edituri) şi activitate intelectuală protejată de lege. De asemenea, funcţionarul public care îndeplineşte o funcţie de conducere nu poate cumula şi alte funcţii, cu excepţia celor din domeniile de activitate prevăzute mai sus.


Accesul la diferite categorii de funcţii publice se face avându-se în vedere studiile şi vechimea în calitatea de funcţionar public.


Avansarea funcţionarului public într-un grad profesional superior are loc dacă sunt îndeplinite următoarele condiţii:


a) funcţionarul public a realizat vechimea prevăzută de lege pentru respectivul grad profesional;


b) activitatea lui profesională a fost apreciată cel puţin cu calificativul “bine”;


c) îndeplineşte condiţiile prevăzute de lege pentru încadrarea în următorul grad profesional.


În cazul în care, pentru încadrarea în următoarea gradaţie, legea sau organul administraţiei publice nu prevede condiţii speciale, iar funcţionarul public a obţinut calificativul “foarte bun”, poate fi avansat în următoarea gradaţie înainte de expirarea perioadei de aşteptare prevăzută de lege.


În cazul în care funcţionarul public a obţinut calificativul “satisfăcător”, perioada de aşteptare pentru avansarea în următoarea gradaţie de încadrare poate fi prelungită, cu cel mult un an.


Legea nr. XXIII/1992 prevede în cuprinsul său drepturile şi obligaţiile funcţionarului public. Astfel, are dreptul să participe la instruirea, specializarea sau reorientarea profesională prevăzută pentru avansarea profesională, cheltuielile fiind suportate de către organul administraţiei publice.


Funcţionarul public beneficiază de 25 de zile de concediu de odihnă, la care se adaugă concediu de odihnă suplimentar, în funcţie de încadrare.


Pentru munca suplimentară efectuată în mod regulat funcţionarul public nu beneficiază de remuneraţie, ci de cel mult 20 de zile lucrătoare de concediu suplimentar. Pentru munca efectuată în zilele de odihnă şi sărbători legale, funcţionarul public beneficiază în compensare de timp liber. Durata timpului liber este dublă faţă de durata muncii efectuate în plus.


În baza raportului juridic de serviciu public, funcţionarul beneficiază de remuneraţie lunară, care se compune din remuneraţia de bază şi, în situaţiile prevăzute de lege, din remuneraţie suplimentară şi spor de remuneraţie. Funcţionarul public care obţine rezultate deosebite în muncă, în mod excepţional faţă de prevederile prezentei legi, poate să beneficieze de o “remuneraţie personală” (salariu de merit).


Dacă funcţionarul public îndeplineşte o funcţie în care este necesar să utilizeze în mod curent o limbă străină, beneficiază de un spor pentru utilizarea unei limbi străine – cu excepţia cazurilor în care cunoaşterea şi utilizarea limbii străine este sarcină de serviciu.


În fiecare an calendaristic, funcţionarul beneficiază de un premiu anual (al 13-lea salariu), care este egal cel puţin cu suma corespunzătoare unei remuneraţii lunare şi se acordă proporţional cu perioada lucrată în anul respectiv. De asemenea, pentru situaţia când funcţionarul este trimis în delegaţie, beneficiază de o diurnă, reprezentând 25% din suma ce revine pe o zi lucrătoare.


Funcţionarul public este obligat să-şi realizeze toate sarcinile în interesul public, în conformitate cu reglementările legale în vigoare, cu profesionalism, cu imparţialitate, cu simţul dreptăţii şi adoptând un stil de lucru civilizat. Totodată, este obligat să păstreze secretul de stat şi secretul profesional.


Funcţionarul public este obligat să execute dispoziţiile şefului ierarhic superior. Este obligat să refuze executarea dispoziţiilor şefului ierarhic 

superior în toate cazurile în care, prin executarea acelor dispoziţii, ar comite o infracţiune sau ar încălca prevederile legale. De asemenea, poate refuza executarea dispoziţiei date de şeful ierarhic superior în cazul în care executarea dispoziţiei îi pune în pericol viaţa, sănătatea sau integritatea corporală, respectiv dacă dispoziţia contravine reglementărilor legale care apără interesele funcţionarilor publici.


În cazul în care funcţionarul public încalcă cu vinovăţie obligaţiile ce-i revin, acesta comite o abatere disciplinară şi poate fi sancţionat prin: a) mustrare; b) prelungirea perioadei de aşteptare necesară avansării;

c) retragerea unei gradaţii de salarizare sau a unei gradaţii de încadrare;

d) reducerea cuantumului premiului anual sau neacordarea acestuia; 

e) retragerea titlului acordat conform prevederilor prezentei legi, retragerea numirii în funcţia de conducere; f) eliberarea din funcţie.


Funcţionarul public răspunde pentru paguba materială creată prin încălcarea cu vinovăţie a obligaţiilor ce-i revin pe baza raportului juridic de serviciu public.


În cazul în care paguba materială a fost creată datorită neglijenţei funcţionarului public, prin:


a) încălcarea gravă a regulilor privind gestionarea organului de administraţie publică,


b) neîndeplinirea sau îndeplinirea defectuoasă a obligaţiei de control,


c) luarea unor măsuri care contravin reglementărilor legale în vigoare,

acesta răspunde material, în limita unei sume care reprezintă trei remuneraţii lunare.


Pentru stabilirea răspunderii disciplinare şi materiale este instituită o procedură disciplinară, ale cărei condiţii de desfăşurare sunt expres reglementate de legea funcţionarului public.


Alături de Legea funcţionarilor publici la care ne-am referit, în Ungaria a fost adoptat şi Codul etic al funcţionarilor publici din 31 martie 1992, care vine în completarea menţionatei legi. 

 

 

 

V. REPERE DE REFERINŢĂ ÎN

REFORMAREA LEGISLAŢIEI PRIVIND

FUNCŢIA PUBLICĂ

 


Una dintre cele mai importante sarcini ale unui stat democratic este aceea de a-şi asuma responsabilitatea administraţiei publice, a gestionării treburilor publice, şi de a angaja persoane potrivite, învestite cu diverse competenţe specifice. În îndeplinirea acestui rol specific al său, statul este responsabil de performanţele de eficienţă, imparţialitate şi calitate ale administraţiei publice. Această responsabilitate în ceea ce priveşte gestionarea treburilor publice este condiţionată de existenţa unor reglementări specifice, capabile să asigure selecţionarea unui personal adecvat, cât şi echilibrul şi omogenitatea normelor aplicabile în diverse ramuri de activitate.

Aşa după cum am arătat, administraţia exercită atribuţii care ţin de autoritatea publică şi depinde de fonduri publice. Ca regulă generală, într-un regim democratic, asemenea competenţe sunt dublate de obligativitatea existenţei mecanismelor de control a performanţelor celor implicaţi în această activitate, control care trebuie să fie exercitat atât în interiorul sistemului administrativ, cât şi în exteriorul acestuia.

Astfel încât, rezultă că este absolut necesară adoptarea unor norme legislative care să definească atât statutul funcţionarilor publici, cât şi mecanismele specifice de control al activităţii acestora. Asemenea reglementări, ca şi cele care ţin de drepturile şi obligaţiile funcţionarilor publici, de sancţiunile disciplinare şi de procedura de aplicare a acestora, de codul de etică profesională sunt norme care ţin de dreptul public, ele neputând fi definite în cadrul contractelor de muncă individuale, specifice dreptului privat, încheiate între o instituţie de stat şi un salariat.

O asemenea lege privind funcţia publică trebuie să asigure echilibrul între drepturile şi responsabilităţile pe care le implică serviciul public şi să stabilească garanţii privind integritatea profesională a celor care exercită asemenea atribuţii.

Programul SIGMA este un program de susţinere a reformării instituţiilor publice şi a sistemelor de gestiune în ţările Europei Centrale şi de Est, care a fost iniţiat de Centrul OCDE (Organizaţia de Cooperare şi Dezvoltare Economică) pentru cooperare cu economiile în tranziţie şi CE/PHARE.

SIGMA a fost creat în 1992, pe lângă Serviciul de gestiune publică al OCDE, numit PUMA. PUMA furnizează informaţii şi analize ale unor experţi în probleme de gestiune publică şi facilitează contactele şi schimburile de experienţă între cei care sunt responsabili cu gestionarea sectorului public.

Având în vedere modificările structurale la care sunt supuse statele din Europa Centrală şi de Est, este de înţeles preocuparea acestora pentru crearea unei administraţii eficiente şi competente, ca instrument de realizare a reformelor instituţionale şi economice şi de gestionare a sistemului social general.

Ţinând cont de aceste considerente, credem că este util de reprodus integral în continuare Lista de criterii de referinţă privind statutul funcţiei publice întocmită de profesorul Keith W. Patchett, de la Universitatea din Cardiff, Ţara Galilor - Marea Britanie şi publicată în 1996 în cadrul Documentelor SIGMA.

 

STATUTUL FUNCŢIEI PUBLICE

 

1. Obiective

Notă: Promulgarea unui statut al funcţiei publice trebuie să răspundă în special următoarelor obiective:

a. să stabilească o funcţie publică competentă şi neutră pe plan politic, care să îndeplinească prompt şi eficient sarcinile serviciului public menite să răspunde nevoilor naţionale, care să fie ferită de favoritisme, corupţie, abuz de putere şi care să răspundă loaial nevoilor guvernării;

b. să definească instituţiile însărcinate a administra problemele legate de funcţionari sau să controleze condiţiile în care aceste instituţii sunt gestionate, atunci când sarcina de gestionare este încredinţată unor ministere/administratori;

c. să prevadă măsuri de natură a asigura recrutarea funcţionarilor pe bază de merit şi ca urmare a unei proceduri de selecţie publice şi corecte;

d. să asigure egalitatea de şanse privind accesul la funcţia publică, promovarea în cadrul acesteia şi evoluţia în carieră;

e. să instituie un sistem de obligaţii pentru funcţionari, de natură să asigure calitatea, continuitatea, imparţialitatea şi responsabilitate în exercitarea funcţiilor publice; şi

f. să garanteze un ansamblu de drepturi, avantaje şi condiţii de muncă care să atragă în aceste funcţii un personal de calitate superioară.

1. Statul garantează în mod satisfăcător realizarea acestor obiective? 

şi în mod special?

a. asigură un echilibru adecvat între constrângerile impuse funcţionarilor, prin regimul obligaţiilor şi prin poziţia specifică acestora, şi avantajele care le sunt oferite în schimb?

b. funcţionarii beneficiază, în virtutea securităţii locului de muncă care li s-a garantat, de o protecţie adecvată împotriva riscului politizării administraţiei şi a abuzului de putere?

c. avantajele acordate funcţionarilor (de exemplu, în ceea ce priveşte condiţiile de muncă, drepturile de concediu, posibilităţile de promovare, asigurările de boală, drepturile de pensie etc.) sunt suficiente pentru a atrage şi a păstra personalul apt să îndeplinească cerinţele de calitate cerute?

1. Legea conţine o expunere a obiectivelor pe care îşi propune să le atingă sau dispoziţiile legii sau expunerea de motive sunt suficiente de explicite pentru ca parlamentul şi cei care vor aplica legea să înţeleagă exact care sunt aceste obiective?


 2. Întinderea reglementării 

2.1. Sunt numite categoriile de persoane care exercită funcţii în cadrul serviciului public cărora li se aplică aceste dispoziţii? Legea defineşte sau descrie într-o manieră suficient de clară categoriile de funcţionari cărora li se aplică dispoziţiile sale?

2.2. În particular, legea precizează în mod clar dacă statutul

a. se aplică numai agenţilor care îndeplinesc funcţii de conducere şi administraţie în instituţii ale autorităţii de stat la nivel central (“funcţionari de stat”)?

b. se aplică şi persoanelor care sunt însărcinate cu aceleaşi funcţii la nivelul colectivităţilor locale?


Funcţionarii de stat

2.3. Dacă câmpul de aplicare al legii este limitat la funcţionarii de stat, statutul precizează în mod clar dacă prevederile sale se aplică numai funcţionarilor din cadrul unor anumite autorităţi de stat, cum ar fi:

i. serviciile şefului statului?

ii. parlamentul?

iii. tribunalele?

4. Dacă statutul se aplică numai funcţionarilor de stat, câmpul său de aplicare este limitat numai la cei care exercită funcţii de responsabilitate (“înalţi funcţionari”) sau se întinde şi asupra personalului de execuţie “funcţionari de stat administrativi de execuţie sau tehnici”), cât şi asupra secretarilor, operatorilor PC, şoferilor, curierilor, agenţilor de pază etc.?

5. Dacă statutul este destinat în principal înalţilor funcţionari, legea prevede în mod clar:

a. cum sunt aceştia definiţi (de exemplu ca urmare a exercitării unei funcţii care figurează pe o anumită listă sau ca urmare a faptului că au un anumit grad ierarhic sau aparţin unei anumite categorii)?

b. ce regim juridic li se aplică funcţionarilor de stat administrativi, de execuţie sau tehnici?

2.6. Dacă statutul se aplică numai înalţilor funcţionari, cuprinde acele dispoziţii care să permită funcţionarilor de execuţie să ajungă într-o poziţie superioară printr-un sistem intern de promovare (de exemplu, dobândind calificarea necesară sau ca urmare a unui examen special)?

2.7. Dacă statutul se aplică tuturor funcţionarilor de stat, atunci acesta se va aplica şi altor categorii de personal decât cele menţionate mai sus. În acest caz, statutul se referă şi la:

a. membrii aparatului judiciar (adică judecători sau magistraţi, care exercită funcţii jurisdicţionale)?

b. personalul supus unei discipline speciale (de exemplu, persoanele din cadrul forţelor armate, al poliţiei, personalul vămii şi cel care este însărcinat cu paza frontierei de stat sau gardienii din cadrul penitenciarelor etc.)?

c. cei din cadrul serviciilor medicale de stat (medici, asistenţi, infirmieri)?

d. persoanele care lucrează în serviciile publice de învăţământ (învăţători şi profesori)?

e. angajaţii serviciilor naţionale de transport şi comunicaţii?

f. angajaţii întreprinderilor sau instituţilor publice de stat?

Notă: Cu cât sunt mai numeroase categoriile de personal la care se referă statutul, cu atât trebuie avută mai multă grijă ca dispoziţiile generale ale acestuia (de exemplu, cele privind drepturile şi obligaţiile) să fie aplicabile tuturor acestor categorii sau cel puţin să fie prevăzute dispoziţii de adaptare corespunzătoare. Adeseori, este preferabil să se adopte reglementări distincte, care să răspundă necesităţilor anumitor categorii de personal (chiar dacă acestea preiau anumite dispoziţii din statutul general sau trimit la dispoziţiile acestuia).

2.8. Dacă statutul nu este menit a se aplica tuturor acestor categorii sau dacă el nu se aplică uneia sau alteia dintre ele, legea precizează în mod clar acest lucru (de exemplu, prin dispoziţii exprese de excludere) şi indică alte texte legale care li se aplică acestor categorii?


 Alte categorii

9. Dacă statutul se va aplica, pe lângă funcţionarii de stat, şi altor categorii de personal, acestea cuprind:

a. angajaţii colectivităţilor locale?

b. titularii unor mandate elective în cadrul unor instituţii de stat sau ale administraţiei locale?

2.10. Dacă statutul se adresează persoanelor alese, se ţine cont de faptul că acestora nu li se poate acorda o garanţie a funcţiei?


Personal angajat pe lângă entităţi politice, titulari ai contractelor de muncă pe durată determinată şi ai convenţiilor civile

2.11. Statutul se va aplica numai persoanelor titularizate permanent pe post? În această situaţie, s-a luat în considerare situaţia juridică a persoanelor care:

a. sunt numite de miniştri sau de alţi demnitari aleşi pentru a-i asista în executarea sarcinilor politice sau guvernamentale, în îndeplinirea mandatului?

b. sunt angajate prin convenţie individuală să exercite anumite funcţii de administraţie publică pentru o anumită perioadă de timp sau pentru îndeplinirea unor anumite lucrări determinate?

2.12. Dacă se consideră că asemenea angajări pot fi autorizate, legea trebuie

a. să indice când şi de către cine pot fi făcute asemenea angajări, cum vor fi reglementate aceste situaţii şi în ce măsură dispoziţiile generale ale statului sunt aplicabile acestor categorii de personal?

b. să prevadă dispoziţii de natură să limiteze utilizarea acestor modalităţi, în măsura în care ele sunt incompatibile cu obiectivul legii, şi anume de a clădi o funcţie publică cu caracter permanent?

 


3. Gestionarea comună a funcţiilor publice din cadrul

tuturor instituţiilor administraţiei de stat

1. Statutul răspunde dezideratului creării unui sistem de gestionare comună pentru întregul ansamblu al administraţiei publice? Dacă nu există un asemenea sistem de gestionare, această lege (sau alte reglementări) îşi propune să instaureze unul?

Notă:
Obiectivele unui asemenea sistem sunt, în general, de a crea mecanismele care să ducă la:

a. aplicarea aceluiaşi tratament (“echitate de tratament”) diferitelor categorii de funcţionari, fie că aceştia deservesc organisme centrale sau locale;

b. existenţa unor norme privind calitatea, aplicabile tuturor funcţionarilor;

c. aplicarea unui tratament echitabil tuturor funcţionarilor publici;

d. executarea corectă şi competentă a deciziilor guvernamentale la toate nivelele administraţiei publice;

e. crearea unor condiţii care să permită mobilitatea personalului în interiorul administraţiei (mobilitate care este necesară în condiţiile în care funcţionarii beneficiază de siguranţa locului de muncă şi nu pot fi concediaţi);

f. o supraveghere adecvată a costurilor economice ale funcţiei publice şi un anumit control de la nivel central asupra dimensiunilor şi a întinderii sale; şi

g. o monitorizare independentă a aplicării statutului funcţiei publice.

3.2. Dacă nu a fost prevăzută o gestiune comună a funcţiei publice, cum se întrevede atingerea acestor obiective? Dacă gestionarea se face separat pe fiecare minister/organism, cum se consideră că se va coordona şi supraveghea activitatea acestora de gestionare, în vederea aplicării regulilor comune?

3.3. Dacă este prevăzut un sistem de gestiune comun,

a. acesta este exercitat de o autoritate centrală de gestiune (de exemplu o comisie sau o direcţie), care are competenţa de a elabora politica de gestiune a funcţiei publice şi de a redacta regulamente de aplicare pentru ansamblul funcţiei publice?

b. sau este prevăzută o unitate centrală cu competenţe specifice de gestionare a resurselor umane, însărcinată cu coordonarea gestionării personalului ministerelor/organismelor şi abilitată să stabilească reguli comune pentru adoptarea regulamentelor şi directivelor de aplicare a legii?

c. cărui minister sau organism al puterii de stat îi va fi anexat un asemenea organ (Primului-ministru, Consiliului de miniştri, Ministerului funcţiei publice etc.)?


4. Regulament de aplicare

4.1. Legea ia în considerare necesitatea unei reglementări complementare

de aplicare a prevederilor sale?

Notă: Un regulament de aplicare este absolut necesar datorită următoarelor motive:

a. datorită unor raţiuni de ordin practic, parlamentul nu poate defini toate detaliile reglementării;

b. este posibil ca detaliile reglementării să suporte modificări destul de frecvente, mai ales pe perioada reformei; datorită lipsei de timp, este puţin probabil ca parlamentul să poată opera toate aceste modificări;

c. majoritatea acestor detalii prezintă o importanţă redusă pentru parlament şi este mai indicat ca ele să fie reglementate de organisme specializate (un comitet sau o direcţie a funcţiei publice, Consiliul de miniştri etc.);

d. detaliile reglementării depind într-o mare măsură de principiile stabilite de parlament şi aceste detalii trebuie, de cele mai multe ori, să fie traduse în practică într-un termen foarte scurt, ori un organ guvernamental este mult mai indicat să facă acest lucru.

4.2. Legea desemnează organele abilitate să elaboreze textele de aplicare a diferitelor dispoziţii generale ale sale?

4.3. Dacă sunt necesare reguli sau practici comune sau o reglementare care să cuprindă problemele funcţiei publice în ansamblu, este specificat în mod expres că elaborarea textelor de aplicare este în sarcina unui organ central sau cu participarea sa (Consiliul de Miniştri, Ministerul de Finanţe etc.)?

4.4. Este posibil ca textele de aplicare să fie redactate în acelaşi timp cu legea, pentru ca întreg cadrul de reglementare să poată fi prezentat parlamentului şi să fie examinat în acelaşi timp?


Conţinutul textelor de aplicare

4.5. Există un echilibru între conţinutul legii (structurile şi principiile de bază) şi conţinutul textelor de aplicare (detaliile de reglementare şi dispoziţiile administrative şi procedurale)?

6. În particular,

a. legea conţine reglementări esenţiale, de stabilire a principiilor generale, de definire, de reglementare a problemelor controversate, adică punctele de interes major care să necesite atenţia parlamentului?

b. legea autorizează textele de aplicare să reglementeze problemele de detaliu sau pe cele cu caracter specific sau particular, cum ar fi:

(i) numărul şi repartiţia funcţiilor sau a categoriilor, a rangurilor ierarhice sau a gradelor?

(ii) procedura de recrutare şi de promovare, inclusiv procedura de organizare a selecţionării?

(iii) procedura de evaluare a performanţelor?

(iv) timpul de muncă?

(v) condiţiile de obţinere a concediilor?

(vi) nivelul salariilor şi condiţiile de acordare a acestuia, cât şi cuantumul primelor?

(vii) procedurile disciplinare?

c. trebuie însărcinat un organism central cu elaborarea şi

publicarea unui cod de conduită/etică şi ale regulilor de disciplină?

5. Costuri

5.1. Sunt prevăzute în mod explicit condiţiile în care sunt prevăzute în cadrul bugetului de stat costurile funcţiei publice?

5.2. În mod special, s-a determinat în mod clar

a. în ce mod şi de către cine sunt determinate şi controlate cheltuielile privind funcţia publică (salarii, prime, pensii, alte cheltuieli)?

b. în ce mod şi de către cine vor fi determinate, urmărite şi controlate efectivele funcţiei publice la nivel global şi pe ministere/organisme, în aşa fel încât acestea să fie în concordanţă cu prevederile bugetare?

c. este necesar să se prevadă proceduri complementare care să permită parlamentului să exercite un control asupra cheltuielilor de personal şi a efectivelor, pentru a se asigura eficienţa serviciului public?

5.3. Dacă aceste probleme nu sunt rezolvate într-o manieră potrivită de legislaţia în vigoare, se consideră că ele ar trebui tratate în prezenta lege sau într-o reglementare conexă (de exemplu legea bugetului)? 


6. Accesul în funcţia publică

1. Sistemul de numire este bazat pe grad, pe funcţie sau pe o combinaţie a celor două? Altfel spus, legea precizează dacă funcţionarii sunt numiţi

a. în funcţia publică într-o categorie şi într-un grad anumit şi progresează apoi de la un grad la altul, pe măsură ce avansează în carieră?

b. în funcţii specifice şi pot cere să ocupe alte funcţii, pe măsură ce capătă vechime şi experienţă?

6.2. Dispoziţiile legale privind selecţionarea funcţionarilor (cât şi cele privind remunerarea, promovarea şi mobilitatea profesională a acestora) sunt în totalitate corelate cu sistemul adoptat?

Calificarea

6.3. Legea este explicită în ceea ce priveşte calificarea cerută pentru a putea accede la funcţia publică? În mod special,

a. cuprinde o descriere a calificării, cât şi specificarea cauzelor de incapacitate generală, care se aplică în toate tipurile de funcţie publică?

b. precizează condiţiile în care vor fi stabilite şi publicate calificările particulare sau cele specifice, cerute pentru ocuparea anumitor posturi (de exemplu, prin textele de aplicare sau prin fişa postului)?

c. stabileşte circumstanţele în care persoanele care au cetăţenie străină pot ocupa o funcţie publică?

6.4. Există prevederi în lege care să stabilească în ce mod şi de către cine vor fi întocmite reglementări mai detailate în legătură cu aceste aspecte?

5. Este necesar să se includă în lege dispoziţii precise în legătură cu diplomele cerute pentru ocuparea unor posturi de anumite categorii sau grade sau pentru ocuparea unor anumite funcţii?

6.6. Există forme de pregătire speciale (de exemplu, forme de pregătire specializate pentru funcţiile din administraţia publică organizate de o şcoală naţională de profil)care, după absolvire, dau posibilitatea unui acces privilegiat la funcţia publică sau la ocuparea unor anumite funcţii sau a unor posturi de un anumit grad (de exemplu, accesul direct la grade ierarhice superioare)?


 Modalitatea de acces în funcţia publică

6.7. Cere legea ca accesul la funcţia publică să fie rezultatul unei selecţii deschise, bazate pe criterii de merit la care să participe persoanele care îndeplinesc condiţiile cerute pentru postul respectiv?

6.8. Dacă este adoptat sistemul bazat pe grad, specifică legea că accesul la funcţia publică se face prin concurs?

9. Dacă nu a fost prevăzută condiţia concursului, sunt specificate expres condiţiile în care operează selecţia şi persoanele care răspund de aceasta, în aşa fel încât să se evite practicile de favoritism, nepotism, părtinire sau excludere nefondată?


Raportul juridic

6.10. Precizează legea în mod clar

a. că legătura care se stabileşte în acest raport juridic este între funcţionar şi stat şi nu între acesta şi un anumit minister/organism?

b. cine este persoana abilitată să încheie acest raport juridic în numele statului (de exemplu, ministrul sau conducătorul organismului respectiv)?

6.12. Consiliul de miniştri sau alt organ central este responsabil

a. cu numirea în posturile superioare?

b. supravegherea procedurii generale de recrutare a funcţionarilor?

6.13. Statutul prevede condiţiile în care recrutarea devine definitivă şi data la care aceasta produce efecte?

14. Accesul într-o funcţie publică este subordonat unei prestări de jurământ? În caz afirmativ, care este consecinţa refuzului de a se presta jurământul?


Perioada de probă

Notă: Recrutarea unui funcţionar titular, care este beneficiar al siguranţei locului de muncă, implică din partea statului un angajament financiar pe termen lung. Din această cauză, un număr mare de ţări consideră firesc ca funcţionarii să parcurgă cu succes o perioadă de probă, înainte de a fi titularizaţi.

6.15. Funcţionarii trebuie să treacă cu succes o perioadă de probă înainte de a fi titularizaţi?

16. În caz afirmativ:

a. perioada de probă este suficient de lungă pentru a permite o evaluare corectă a aptitudinilor?

b. evaluarea activităţii se face în condiţii de natură să garanteze obiectivitatea şi echitatea aprecierii?

c. titularizarea este decisă de o autoritate care se află la un nivel care să presupună absenţa nepotismului sau a părtinirii?

d. funcţionarul netitularizat poate cere o prelungire a perioadei de probă sau o revizuire a deciziei luate?

e. funcţionarul beneficiază de drepturi în perioada de probă (dacă da, care sunt aceste drepturi)?

7. Condiţiile de exercitare a funcţiei

Dosarul personal

7.1. Sunt prevăzute în statut întocmirea şi păstrarea unui dosar personal pentru fiecare funcţionar şi autoritatea responsabilă cu aceasta? 

7.2. Conţine statutul prevederi în legătură cu confidenţialitatea dosarelor, care însă să garanteze dreptul funcţionarilor de a lua cunoştinţă de conţinutul dosarelor personale şi, eventual, de a contesta acest conţinut?

7.3. Statutul desemnează organul competent a elabora reglementări detailate în legătură cu aceste aspecte?


Avansare şi promovare

7.4. Prevede statutul condiţiile şi calendarul avansărilor şi promovărilor funcţionarilor şi autoritatea competentă în domeniu?

7.5. Luarea deciziilor va avea loc la un nivel precis, stabilit în cadrul statutului şi în condiţii

a. care să permită avansarea şi în alte servicii publice (de stat)? 

b. care să evite nepotismul şi părtinirea?

7.6. Prevede legea un sistem de evaluare a activităţii funcţionarilor?

7. În caz afirmativ:

a. în ce mod, de către cine şi când trebuie făcută evaluarea?

b. evaluarea are vreun efect asupra promovării funcţionarilor?

c. funcţionarului i se aduce la cunoştinţă calificativul care i-a fost acordat şi îl poate contesta?


 7.8. Avansarea şi creşterea salariului se fac în funcţie de vechime sau de perioada de timp scursă de la ocuparea unui post sau acestea depind, în totalitate sau parţial, de modul în care funcţionarul şi-a îndeplinit sarcinile?

7.9. Acordarea primelor este dependentă de îndeplinirea unor anumite sarcini? Dacă da, de către cine şi în ce condiţii trebuie luate deciziile respective?

7.10. Sunt necesare obţinerea unor anumite calificative şi/sau susţinerea unui anumit examen pentru ocuparea unui grad superior sau pentru numirea într-o nouă funcţie? Aceste probleme nu ar putea fi reglementate mai degrabă prin acte care să stabilească statutul unor categorii de funcţii, decât prin statutul general?

7.11. În ce condiţii sunt supuse promovările şi numirile pe noi funcţii unei selecţii în funcţie de performanţe? Se precizează în mod expres în statut că se va utiliza o asemenea selecţie, iar condiţiile prevăzute pentru efectuarea acesteia sunt de natură încât să excludă nepotismul şi favoritismul?

7.12. Posturile vacante din ministere/organisme sunt disponibile tuturor funcţionarilor care îndeplinesc condiţiile cerute sau numai celor din respectivul minister/organism?

7.13. În cazul în care posturile vacante sunt disponibile tuturor funcţionarilor, este prevăzută în statut cerinţa ca aceste posturi vacante să fie date publicităţii şi aduse la cunoştinţa tuturor funcţionarilor publici?


Transferul

7.14. În ce condiţii poate obţine un funcţionar transferul în cadrul altui minister/organism?

7.15. Având în vedere că în mod normal transferul se face ca urmare a cererii unui funcţionar sau cu acordul acestuia, sunt prevăzute cazurile excepţionale în care unui funcţionar i se poate impune un transfer?

7.16. Funcţionarilor cărora li s-au desfiinţat posturile li se acordă prioritate în ocuparea unor posturi vacante echivalente în cadrul altui minister (organism)?

7.17. Structura de luare a deciziilor prevede posibilitatea utilizării transferurilor ca metodă de asigurare a avansării în carieră sau pentru a se evita concedierea?


Încetarea funcţiei

18. Defineşte legea circumstanţele în care o persoană încetează să mai facă parte dintre funcţionarii publici? În mod special, defineşte statutul condiţiile încetării funcţiilor în cazul

a. bolii?

b. incompetenţei/lipsa de aptitudini pentru funcţia respectivă sau a performanţelor profesionale reduse?

c. reducerilor de personal sau a desfiinţărilor de ministere/organisme, în cazul funcţionarilor netitularizaţi?

d. încălcării regulilor care guvernează funcţia respectivă?

e. demisiei? 

7.19. Prevede legea faptul că autoritatea care este competentă să facă angajarea este şi cea competentă cu eliberarea din funcţie, cât şi procedura aplicabilă şi căile de atac în asemenea cazuri?

7.20. Care sunt drepturile (indemnizaţii, pensii, reangajare) funcţionarilor care sunt eliberaţi din funcţii ca urmare a unuia dintre motivele menţionate?

7.21. De ce drepturi speciale beneficiază un funcţionar netitularizat căruia i s-a desfiinţat postul, ca urmare a unei reduceri de personal sau a unei desfiinţări de minister/organism (de exemplu, dreptul la o pensie specială, dreptul la o indemnizaţie pentru o anumită perioadă de timp)? Sumele necesare acestor cheltuieli trebuie înscrise în bugetul de stat?

22. Sunt prevăzute în statut sau în alte reglementări dispoziţii privind procedura aplicată şi ordinea în care vor fi aleşi funcţionarii care vor fi disponibilizaţi în cazul reducerii de personal, în aşa fel încât să se evite orice risc de nepotism sau părtinire? 


 8. Obligaţiile funcţionarilor

Obligaţii specifice

8.1. Conţine legea o listă completă a obligaţiilor specifice funcţionarilor şi agenţilor de stat, astfel încât să fie asigurată neutralitatea acestora, probitatea, loialitatea faţă de guvern şi de stat, eficienţa şi responsabilitatea în exercitarea acestor funcţii?

8.2. În particular, prevede legea, pentru funcţionari:

a. obligativitatea executării dispoziţiilor superiorilor ierarhici şi condiţiile în care un funcţionar poate refuza executarea unui ordin abuziv?

b. obligativitatea furnizării către public a informaţiilor solicitate, cu excepţia celor care sunt clasificate ca secrete, şi obligativitatea confidenţialităţii în legătură cu problemele care sunt considerate de legislaţia în vigoare ca fiind secrete?

c. interdicţia de a exercita o altă muncă sau alte activităţi profesionale remunerate (şi autoritatea abilitată să autorizeze asemenea activităţi, în situaţia în care ele nu sunt incompatibile cu funcţia publică)?

d. cazurile în care funcţionarii pot fi supuşi unei obligativităţi de rezidenţă sau pot fi recrutaţi pentru o perioadă de timp în alt loc sau în altă funcţie?

e. obligaţia de a nu solicita sau accepta avantaje financiare sau de altă natură din partea terţilor, pentru exercitările unor atribuţii din cadrul funcţiei publice?

f. obligativitatea prezentării în faţa unei comisii medicale pentru verificarea aptitudinilor psihice sau intelectuale necesare exercitării funcţiei?

g. o obligaţie generală de a-şi exercita atribuţiile în mod conştiincios, loaial şi fără întârzieri, în mod obiectiv şi fără a fi influenţaţi de opiniile sau angajamente politice proprii, fără a abuza de poziţia deţinută şi, în general, de a se comporta în mod respectabil şi de a se abţine de la atitudini incompatibile cu apartenenţa la funcţia publică?


 Codul de conduită

8.3. Prevede legea publicarea unui cod de conduită care să ofere funcţionarilor instrucţiuni detaliate asupra modului în care trebuie îndeplinite obligaţiile specifice în diverse circumstanţe?


9. Disciplina funcţionarilor

1. Instituie legea un sistem de disciplină pentru funcţionarii publici, care să fie transparent şi conform cu normele care operează în sistemul judiciar general?

2. În mod special,

a. sunt definite în mod adecvat în lege motivele acţiunii disciplinare, sunt acestea în concordanţă cu normele generale în materie şi sunt ele relaţionate cu obligaţiile prevăzute în statut şi în codul de conduită?

b. este prevăzută în lege o listă completă a sancţiunilor aplicabile în cazul săvârşirii unor abateri şi situaţiile în care se aplică aceste sancţiuni?

c. desemnează legea organele abilitate să exercite atribuţii disciplinare şi face distincţia între cazurile care ţin de competenţa şefului ierarhic şi cele care ţin de competenţa unei instanţe disciplinare?

d. conţine legea dispoziţii privind componenţa instanţelor disciplinare (inclusiv dispoziţii de excludere din asemenea instanţe a persoanelor care declanşează sau au un interes în susţinerea procedurii disciplinare), subliniind ca aceste instanţe să fie suficient de numeroase şi competente pentru a-şi îndeplini misiunea? 

e. componenţa acestor instanţe le permite luarea unor decizii total independente? 

f. prevede legea dispoziţii privind posibilitatea funcţionarului de a se apăra în cadrul procedurii disciplinare, de a beneficia de asistenţă juridică, de a fi reprezentat de către o persoană aleasă de el, de a lua cunoştinţă de faptele care i se impută, de a asista la depoziţiile prezentate, de a lua cuvântul în apărarea sa şi de a dispune de căi de atac?

g. este prevăzut un organ unic de apel pentru deciziile instanţelor disciplinare, în aşa fel încât să se asigure coerenţa deciziilor luate?

h. autorizează legea elaborarea unui ansamblu de reguli şi proceduri sau a unui cod de conduită care să se refere la principalele faze ale procedurii disciplinare: iniţierea, cercetarea, audierea şi decizia?

i. prevede statutul scoaterea, după o anumită perioadă de timp, din dosarele personale ale funcţionarilor, a deciziilor negative privind activitatea acestora?

j. precizează statutul cazurile în care poate fi suspendat un funcţionar, în aşteptarea rezultatului unei proceduri disciplinare, cât şi drepturile acestuia în perioada suspendării sau în cazul în care, ca urmare a procedurii, a fost declarat nevinovat?

10. Drepturile funcţionarilor

Drepturi specifice

10.1. Este introdus în lege cadrul de bază al drepturilor specifice ale funcţionarilor?

10.2. Prevede legea mai ales următoarele drepturi (asociate, dacă este necesar, cu anumite excepţii):

a. egalitatea de acces într-o funcţie publică a persoanelor care îndeplinesc condiţiile cerute?

b. dreptul la o remuneraţie (precizându-se dacă aceasta este stabilită în raport cu randamentul propriu sau în funcţie de vechime în serviciu)?

c. utilizarea unei proceduri de negociere colectivă pentru fixarea nivelului remuneraţiilor?

d. dreptul de a solicita instrucţiuni scrise din partea superiorului ierarhic în cazul în care există suspiciuni în legătură cu legalitatea sau legitimitatea unei dispoziţii?

e. dreptul de a adera la un sindicat sau la o asociaţie profesională şi dreptul la grevă?

f. dreptul de a se înscrie într-un partid politic, de a ocupa o funcţie în cadrul acestuia şi de a participa la activităţile politice care nu sunt incompatibile cu exercitarea funcţiei ocupate?

g. dreptul la un concediu anual a cărei durată minimă să fie determinată şi dreptul la concedii fără plată?

h. dreptul de a se adresa justiţiei sau altei instanţe independente pentru rezolvarea diferendelor legate de aplicarea statutului funcţionarului public?

i. dreptul de a exercita anumite activităţi în afara funcţiei publice, cu condiţia ca acestea să nu fie incompatibile cu activităţile specifice funcţiei pe care o ocupă?

j. dreptul de a nu fi mutat fără acordul său, cu excepţia cazurilor când această mutare este impusă de necesităţile funcţiei?

k. dreptul de a beneficia de cursuri gratuite de formare şi perfecţionare profesională şi de a i se acorda concedii de studii?

l. dreptul la indemnizaţii speciale (de exemplu, pentru exercitarea unei funcţii în regiuni îndepărtate, pentru deplasări în interesul serviciului, în caz de boală, indemnizaţii de instalare, pentru ore suplimentare şi indemnizaţie pentru cheltuieli profesionale deosebit de importante?

m. dreptul la anumite prestaţii (de exemplu, concediu de maternitate/paternitate, tratamente medicale pentru funcţionari sau membrii familiei acestora, pensii pentru limită de vârstă sau de invaliditate pentru funcţionari şi membrii lor de familie?

3. Se prevede în lege că modalităţile de exercitare a acestor drepturi (cuantum, condiţii etc.) pot fi fixate în mod periodic prin intermediul altor documente, cum ar fi instrucţiunile de aplicare a legii, fişele posturilor sau prin alte instrucţiuni administrative?


 Costurile drepturilor prevăzute

10.4. Au fost calculate costurile acordării drepturilor prevăzute?

10.5. Aceste costuri pot fi suportate de bugetul de stat? În caz contrar, se are în vedere excluderea sau modificarea unor asemenea dispoziţii sau se vor introduce proceduri de suspendare a unor anumite drepturi până când acordarea lor va fi posibilă?


11. Participarea personalului la luarea deciziilor

11.1. Statutul prevede participarea personalului cuprins într-o funcţie publică sau a reprezentanţilor săi la luarea deciziilor care se referă la gestionarea personalului?

2. În special,

a. se precizează în mod clar în statut în ce măsură şi care sunt modalităţile de abilitare a sindicatelor sau a asociaţiilor profesionale de a participa la luarea deciziilor cu privire la problemele de personal?

b. sindicatele şi asociaţiile profesionale sunt autorizate să intervină numai în probleme de interes colectiv (de exemplu, negocieri salariale, modificări ale condiţiilor de muncă sau modificări ale unor drepturi)?

c. pot aceste asociaţii să reprezinte şi interesele anumitor funcţionari (în cazul diferendelor asupra aplicării statutului sau al procedurilor disciplinare)?

d. sindicatele sau asociaţiile profesionale sunt abilitate să exercite funcţii de reprezentare colectivă a funcţionarilor dintr-un minister/organism sau nu pot exercita această funcţie decât la nivelul funcţiei publice în ansamblul său?

e. reprezentarea colectivă la nivelul fiecărui minister/organism trebuie asigurată prin organe consultative sau de susţinere a intereselor generale alese de funcţionarii în cauză?

f. sindicatele sau asociaţiile pot reprezenta funcţionarii în faţa instanţelor disciplinare?

g. în afară de sindicate şi asociaţii, trebuie prevăzută crearea unui organ consultativ naţional? 


12. Formarea profesională

1. Statutul conţine dispoziţii adecvate privind formarea profesională, corelate cu sistemul de avansare şi cel de promovare?

2. Dacă legea prevede dreptul şi obligaţia funcţionarilor de a se preocupa de formarea şi pefecţionarea profesională, care sunt măsurile luate pentru ca aceste cursuri să fie programate şi ţinute în mod sistematic în cadrul ansamblului serviciului public?

3. Arată statutul care sunt organele responsabile cu organizarea formării profesionale şi ce rol joacă în acest domeniu organismele naţionale de profil, dacă acestea există?

4. Există un mecanism permanent de estimare a costurilor formării şi perfecţionării profesionale şi de includere a acestor costuri în bugetul de stat?

13. Dispoziţii tranzitorii şi de validare

13.1. Prevede legea ansamblul de măsuri tranzitorii necesare corelării dispoziţiilor noului statut cu dispoziţiile legislaţiei în vigoare?


 Calendarul de aplicare şi data intrării în vigoare

2. A fost elaborat un calendar (utilizând, de exemplu, diagrame de flux şi ale punctelor critice) care să stabilească punerea în aplicare pe etape a noului statut?

3. Permite legea intrarea în vigoare a dispoziţiilor sale în conformitate cu acest calendar?

4. Se precizează în lege că nici o dispoziţie a legii nu va fi pusă în aplicare atâta timp cât alte dispoziţii, de care depinde aplicarea sa, nu vor intra în vigoare?

5. Data propusă pentru intrarea în vigoare a diverselor părţi ale statutului este astfel stabilită încât să ofere termene realiste pentru a pregăti această intrare în vigoare?

Reîncadrarea în funcţii la intrarea în vigoare a statutului

6. Statutul cuprinde dispoziţii privind situaţia persoanelor care sunt deja angajate în administraţia de stat şi care cad sub incidenţa acestei legislaţii? În mod special, există dispoziţii privind:

a. condiţiile în care situaţia funcţionarilor în exerciţiu va fi pusă de acord cu noul statut al funcţiei publice (reîncadrarea pe grade sau funcţii) şi condiţiile în care vor fi determinate aceste noi grade şi funcţii, cât şi noile drepturi reglementate ?

b. statutul şi funcţiile angajaţilor existenţi şi a celor recrutaţi în perioada de trecere la noua legislaţie, până când se vor definitiva reîncadrările respective?

c. situaţia funcţionarilor care nu îndeplinesc condiţiile cerute de noul statutul sau care, conform acestuia, sunt incompatibili cu funcţia ocupată?

d. un regim special, acceptabil pentru funcţionarii existenţi care nu îndeplinesc condiţiile prevăzute, care să ţină cont de vechimea în funcţie a acestora şi prin care ei să poată dobândi calificarea necesară?

e. cuantumul eventualelor indemnizaţii de concediere sau de pensionare a funcţionarilor care sunt puşi în situaţia de a părăsi funcţia publică ca urmare a intrării în vigoare a noului statut?

f. procedurile aplicabile, autorităţile competente şi calendarul desfăşurării acestor decizii care se referă la funcţionarii existenţi?


Probleme generale ale tranziţiei

13.7. Care va fi situaţia foştilor funcţionari de stat (de exemplu cei pensionaţi dintr-o funcţie publică) şi a familiilor acestora în ceea ce priveşte avantajele speciale de care aceştia se bucurau în virtutea legislaţiei în vigoare până la adoptarea noului statut (cum ar fi cea care ţine de indemnizaţiile de boală sau de pensionare)? În mod special,

a. vor fi păstrate drepturile deja dobândite?

b. sau situaţia acestora va fi aliniată la situaţia funcţionarilor cu nivel echivalent, în virtutea reglementărilor noului statut?

13.8. Ce se va întâmpla cu procedurile disciplinare iniţiate sau în curs de desfăşurare şi care sunt bazate pe vechea legislaţie? Aceste proceduri vor fi întrerupte, vor fi repuse în termen în conformitate cu prevederile în vigoare sau vor fi continuate în conformitate cu reglementările noului statut?

13.9. Cum vor fi rezolvate diferendele legate de aplicarea noului statut al funcţiei publice care pot apărea în legătură cu situaţia funcţionarilor existenţi sau cu cea a foştilor funcţionari? Aceste litigii vor fi rezolvate în conformitate cu legislaţia în vigoare în prezent?

13.10. Care este situaţia şi care sunt drepturile persoanelor care, în conformitate cu legislaţia în vigoare, au fost asimilate funcţionarilor publici? Situaţia acestor persoane va continua să fie reglementată de legislaţia în vigoare până în prezent sau persoanele în cauză vor fi plasate într-o poziţie similară prin noile reglementări?

13.11. În ce măsură vechimea dobândită în virtutea legislaţiei actuale va fi luată în considerare în atribuirea avantajelor conferite prin noul statut?

13.12. Este necesar să se prevadă dispoziţii speciale privind păstrarea şi transferul dosarelor individuale ale funcţionarilor întocmite în conformitate cu legislaţia existentă, până la utilizarea acestora în raport cu prevederile noului statut?

13.13. Ce perioadă de timp li se acordă funcţionarilor pentru a-şi pune situaţia proprie în conformitate cu dispoziţiile noului statut şi, eventual, ale noului cod de conduită, în ceea ce priveşte alte activităţi financiare şi comerciale pe care le desfăşoară sau alte incompatibilităţi care pot apărea?

14. Ar trebui ca textele de aplicare a legislaţiei actuale să fie menţinute în vigoare – în măsura în care acestea sunt compatibile cu noua lege – până când vor fi elaborate texte de aplicare a acestei noi reglementări?

13.15. Trebuie să se prevadă că eventualele referiri care se fac în alte texte legale la dispoziţiile legii abrogate sau la autorităţile menţionate în aceasta ar trebui considerate ca referiri la dispoziţiile conţinute şi la autorităţile menţionate în noul statut?



 Dispoziţii de abrogare

13.16. Legea cuprinde o listă exhaustivă a dispoziţiilor legale în vigoare care se referă la funcţia publică şi care se abrogă la data aplicării sale?

13.17. Precizează legea în mod exhaustiv dispoziţiile legale care reglementează acest domeniu rămânând în vigoare şi perioada de timp pentru care operează valabilitatea lor?


14. Structura legii

Notă: Problemele abordate în cele ce urmează pot fi utile atât în perioada de redactare a textului legii, cât şi în cursul discutării şi analizării textului proiectului de lege. Aceleaşi probleme se pun şi în ceea ce priveşte textele de aplicare a legii.

14.1. Legea este structurată cu suficientă metodă şi într-un mod destul de ordonat încât să faciliteze dezbaterile parlamentare şi să conducă la o înţelegere corectă a prevederilor sale de către cei care o vor aplica?

14.2. În mod special, satisface legea următoarele principii generale, care sunt în mod curent adoptate de ţările membre ale OCDE?

a. obiectivele legii trebuie să fie enunţate la început, în măsura în care acestea definesc contextul în care trebuie interpretate dispoziţiile din conţinutul său;

b. conceptele sau termenii de bază utilizaţi în lege trebuie să fie explicaţi sau definiţi înainte de trecerea la reglementarea propriu-zisă;

c. definirea câmpului de aplicare a legii (adică indicarea problemelor generale pe care le cuprinde şi a celor la care nu face referire) trebuie să preceadă dispoziţiile care urmează să se aplice în legătură cu aceste probleme;

d. dispoziţiile principale (sau de bază) trebuie să preceadă dispoziţiile subsidiare, care le explică sau le completează pe cele dintâi şi care depind de acestea;

e. dispoziţiile generale trebuie să preceadă enumerarea excepţiilor la aceste dispoziţii;

f. dispoziţiile de aplicabilitate generală trebuie să preceadă pe cele care se referă la situaţii specifice sau particulare;

g. dispoziţiile prin care sunt înfiinţate anumite organe trebuie să le preceadă pe cele prin care se stabileşte activitatea acestora şi exercitarea funcţiilor lor;

h. dispoziţii care creează drepturi, obligaţii, competenţe sau diverse avantaje (“dispoziţii de fond”) trebuie să le preceadă pe cele care se referă la modul de aplicare a acestora (dispoziţii de procedură);

i. dispoziţiile la care se face referire în mod frecvent trebuie să preceadă pe cele care nu apar foarte des;

j. dispoziţiile permanente trebuie să le preceadă pe cele care nu vor fi în vigoare sau care nu se aplică decât o perioadă de timp limitată (de exemplu în timpul perioadei tranzitorii);

k. dispoziţiile care se referă la o serie de evenimente sau de acţiuni care sunt legate între ele trebuie să fie prezentate în ordinea cronologică în care au loc aceste evenimente sau acţiuni;

l. terminologia folosită în lege şi în reglementările de aplicare a acesteia trebuie să fie omogenă; trebuie folosit acelaşi termen pentru a desemna acelaşi caz şi termeni diferiţi pentru cazuri diferite;

m. dispoziţiile care au legătură între ele trebuie să fie grupate în aceeaşi parte a legii şi părţile distincte compuse din dispoziţii conexe trebuie să constituie părţi distincte ale legii;

n. diferite ansambluri distincte ale legii (capitole) şi diferitele sale părţi trebuie să fie redactate şi împărţite după aceleaşi principii care guvernează dispoziţiile individuale;

o. legea trebuie să facă trimitere în mod explicit la toate celelalte texte legislative importante care o completează (de exemplu, Codul muncii şi legislaţia privind pensiile, asigurarea de boală sau legislaţia privind salarizarea);

p. dispoziţiile legii, atunci când trimit la alte dispoziţii legale cu care au legătură, trebuie să conţină identificarea lor corectă (număr al actului normativ, articol, alineat, etc.).

